title: Kozan

text: Kozan (aikaisemmin "Sis") on kaupunki Turkin Adanan maakunnassa. Se sijaitsee sisämaassa lähellä Välimeren rannikkoa Kilgenjoen varrella. Se on myös samannimisen piirikunnan pääkaupunki. Taurusvuoret kohoavat sen pohjoispuolella.


title: Kozan

text: Kaupungin muinainen nimi oli "Sis" tai "Siskia". Se oli 1000-luvulla armenialaisten asuttama kaupunki ja Kilikian armenialaisvaltion keskus. Se oli vahva kristillisyyden keskus piispanistuimineen ja linnoineen. Tuolloin Sis länsimaalaistui ja ranskalaistui vahvasti. Ottomaanivalta alkoi alueella 1300-luvulla, mutta silloinkin Sis pysyi omaleimaisena ja sen uskonnollinen vapaus säilyi. Niinpä kansanparantajat työskentelivät paikallisten jäsenkorjausoppien ja luonnonlääkinnän avulla. Vielä 1900-luvun alussa kaupungin asukkaiden enemmistö oli armenialaisia, mutta suuri osa heistä surmattiin armenialaisten kansanmurhassa vuonna 1915. Turkin tappio ensimmäisessä maailmansodassa merkitsi sitä, että Kilikia oli ranskalaisjoukkojen valvonnassa joulukuusta 1918 lokakuuhun 1921. Tänä aikana armenialaisten sallittiin palata Kozaniin. Tosin useilla vastaavilla alueilla armeinialaiset karkotettiin uudelleen, kun Turkki sai päätösvallan takaisin itselleen, joten näin lienee tapahtunut Kozanissakin. Lausannen sopimus palautti alueen hallinnan Turkille.


title: Mary Ainsworth

text: Mary D. Ainsworth (os. Salter, s. 1. joulukuuta 1913 Glendale, Ohio, USA – 21. maaliskuuta 1999 Charlottesville, Virginia, USA) oli yhdysvaltalainen kehityspsykologian professori. Hän työskenteli läheisesti John Bowlbyn kanssa ja merkittävästi äidin ja lapsen välistä täydensi merkittävästi kiintymyssuhdetta käsittelevää ymmärrystä omalla tutkimustyöllään. Ainsworth myös kehitti kokeellisia tutkimusvälineitä. Tunnetuin hänen luomistaan koejärjestelyistä on pikkulapsen kiintymyssuhteen selvittämisessä käytetty vierastilannekoe.


title: Mary Ainsworth

text: Nuoruudessaan Mary Salter luki 15-vuotiaana William McDougallin kirjan "Character and the Conduct of Life" (1926), ja päätti ryhtyä psykologiksi. Jo 16-vuotiaana hän sai luvan osallistua Toronton yliopiston psykologian kursseille. Mary Salter valmistui Toronton yliopistosta kandidaatiksi (B.A.) vuonna 1935, maisteriksi 1936 ja tohtoriksi (Ph.D.) 1939. Hän jatkoi yliopistonsa psykologian laitoksella luennoijana vuoteen 1942 saakka. Tuolloin hänet määrättiin Kanadan asevoimien (the Canadian Women's Army Corps) palvelukseen, jona aikana hän saavutti majurin arvon. Maailmansodan jälkeen hän palasi vuonna 1946 yliopistoon apulaisprofessoriksi.


title: Mary Ainsworth

text: Vuonna 1950 meni naimisiin psykologian jatko-opiskelija Leonard Ainsworthin kanssa ja otti aviopuolisonsa sukunimen; avioliitto kesti kymmenen vuotta. Pian avioitumisensa jälkeen hän muutti puolisonsa väitöskirjan viimeistelyn johdosta Lontooseen ja aloitti yhteistyön kiintymyssuhdeteorian luojan John Bowlbyn kanssa tämän johtamassa hankkeessa Tavistock-klinikalla. Myöhemmin Ainsworth muutti Kampalaan Ugandaan, jossa hän yhtenä ensimmäisistä tutkijoista selvitteli äidin ja lapsen välistä vuorovaikutusta ensimmäisen elinvuoden aikana.


title: Mary Ainsworth

text:
Vuonna 1955 Ainsworth siirtyi Johns Hopkinsin yliopistoon Baltimoreen, josta hän eteni professoriksi vuonna 1963. Vuosina 1966 ja 1967 hän oli Stanfordin yliopiston Fellow. Virginian yliopiston professorina Charlottesvillessä hän oli uransa loppuvuodet 1975–1984, ja jatkoi työskentelyä vielä vuoteen 1992 saakka. Hän kirjoitti tutkimustöistään monia tieteellisiä artikkeleita ja useita oppikirjoja. Professori Mary Ainsworth sai monia tunnustuksia uransa aikana ja palkittiin muun muassa Amerikan psykologisen säätiön (APF) kultamitalilla elämäntyöstään.
Amerikkalaisia psykologeja korostetusti esilletuovassa vertailussa (2002) Ainsworth listattiin sadan merkittävimmän psykologin joukkoon.


title: Ennio Girolami

text: Ennio (Enio) Girolami (14. tammikuuta 1935 Rooma – 16. helmikuuta 2013 Rooma) oli italialainen näyttelijä.


title: Ennio Girolami

text: Girolami esiintyi 1950-luvulta lähtien lukuisissa komedia- ja musiikkielokuvissa. Näyttelijä teki muutaman elokuvan muun muassa Federico Fellinin ja Giuseppe De Santisin kanssa, mutta useimmiten hänet nähtiin isänsä Marino Girolamin ja veljensä Enzo G. Castellarin ohjaustöissä. Toisinaan Girolami käytti taiteilijanimeä "Thomas Moore".


title: Half-Breed

text: Half-breed oli Yhdysvaltain republikaanisen puolueen sisällä 1800-luvun loppupuolella vaikuttanut poliittinen liike. Half-breed oli toisen republikaanisen puolueen siiven, stalwartin, vastustaja. Half-breed oli luonteeltaan stalwartia liberaalimpi ja se tuki vuonna 1880 presidentiksi valittua James Garfieldia.


title: Half-Breed

text: Liikkeen nimi half-breed oli alkujaan stalwartien ("stalwart", suom. uskollinen kannattaja) antama haukkumanimi, joka vihjasi, että half-breedin kannattajat olivat vain puolittain ("half") republikaaneja.


title: James A. Garfield Memorial

text: James A. Garfield Memorial on vuonna 1881 murhatun Yhdysvaltain presidentin James Garfieldin kunniaksi rakennettu suuri hautamonumentti Ohion Clevelandissa. Hautamonumentin rakentaminen maksoi silloisessa rahassa 135 000 dollaria, joka kerättiin lahjoituksina. Monumentti paljastettiin 30. toukokuuta 1890.


title: James A. Garfield Memorial

text: Hautamonumentti on valmistettu hiekkakivestä ja se on korkeimmalta kohdaltaan lähes 55 metriä korkea. Monumentin julkisivuilla on paneeleja, joissa on kuvattu Garfieldin eri elämänvaiheita. Muistomerkin sisällä olevassa hautaholvissa ovat James Garfieldin sekä tämän vaimon Lucretia Garfieldin ruumisarkut. Arkkujen lisäksi kryptassa ovat Garfieldien tyttären Maryn ja tämän puolison Joseph Stanley Brownin hautauurnat.


title: Qatar kesäparalympialaisissa 2016

text: Qatar osallistui Rio de Janeiron kesäparalympialaisiin vuonna 2016 joukkueella, johon kuului kolme yleisurheilijaa, joista kaksi oli miehiä ja yksi nainen. Maa saavutti kisoissa kaksi hopeaa, jotka olivat maan paralympiahistorian ensimmäiset.


title: Puheanalyysi

text: Puheanalyysi (myös äänianalyysi; , ) on puheteknologiassa puhe- ja lauluäänen sekä muitten äänitaajuisten (20–20 000 Hz) äänten kuten vaikkapa musiikkisoittimien äänten, keuhkoäänten, lasten itkujen, puheessa havaittavien emootioiden, hyvän radioäänen, puheäänen kuormittuneisuuden analysoimista, eri kielten ja murteitten äänteiden vertailun tutkimusta digitaalisen signaalinkäsittelyn keinoin..


title: Puheanalyysi

text: 1970-luvulla ja vielä 1980-luvullakin puheanalyysejä tehtiin vielä paljon reaaliaikaista 200 kanavaista SAICOR SAI-51B spektrianalysaattoria käyttäen.


title: Puheanalyysi

text: Yleensä digitaaliseen signaalinkäsittelyyn perustuvat puheanalyysit sisältävät:


title: Puheanalyysi

text: Yleensä puheanalyysiohjelmissa on:


title: Puheanalyysi

text: Digitaalisen signaalinkäsittelyn menetelmien algoritmit perustuvat kompleksilukujen ja kompleksilukumuunnosten käyttöön.


title: Puheanalyysi

text: Ihmisäänen FFT-spektri dB-asteikolla tuotetaan yllä olevia DFT:n kaavoja käyttäen. FFT-spektri käytännössä lasketaan nopeaa Fourier-muunnoshajotelmaa FFT:tä käyttäen. Vaihtoehtoja nopeaksi Fourier-muunnoshajotelmaksi on monta.


title: Puheanalyysi

text: Puheanalyysissä kepstri saadaan aikaan seuraavasti. Otetaan ensin Fourier-muunnos äänisignaalista. Näin saadaan uusi signaali seuraavaa Fourier-muunnosta varten. Seuraava Fourier-muunnos laskee uudesta signaalista uuden Fourier-käyrän. Fourier-käyrän voimakkain huippu kuvaa alkuperäisen äänisignaalin perustaajuutta ja huipun avulla voidaan määrittää äänen perustaajuus. Kepstrihuipun avulla perustaajuuden määritys on tarkempi kuin ensimmäisen Fourier-muunnoksen ensimmäisestä harmoonisesta mitattu perustaajuus.


title: Puheanalyysi

text: Puheanalyysiin käyttökelpoinen kepstri tuotetaan dB-muodossa olevasta DFT:stä laskemalla siitä uusi DFT.


title: Puheanalyysi

text: Minkä tahansa ajassa muuttuvan signaalin perustaajuus on määrättävissä kepstrin avulla.


title: Puheanalyysi

text: LPC-spektrin tuottamiseen on käytettävissä monta erilaista LPC-laskentamenetelmää. Kun LPC halutaan tulostaa myös FFT-spektrin taustakuvana on PARCOR-menetelmä käytännössä kaikkein toimivampia ja mahdollisimman kaunista kuvaesitystä tuottavaa. LPC-spektri esitetään dB-asteikolla. LPC-spektristä formantit F1, F2, F3 ja F4 voidaan tunnistaa suodattamalla LPC-spektriä sopivalla kaistanpäästösuodatuksella, jolloin vain formanttien kohdalle muodostuu kumpuja.


title: Puheanalyysi

text: Ihmisäänen LTAS-spektri tuotetaan laskemalla keskiarvo tehollisessa muodossa olevista DFT:stä ja lopuksi tehollinen keskiarvo muutetaan dB-muotoon.


title: Puheanalyysi

text: Usean ihmisäänen LTAS-spektrien keskiarvospektri lasketaan tehollisessa muodossa olevien LTAS-spektrien keskiarvona ja lopuksi tehollinen keskiarvo muutetaan dB-muotoon.


title: Puheanalyysi

text: FFT-, kepstri-, LPC-spektrisarjat tuotetaan laskemalla muutaman kymmenen millisekunnin välein liukuvasti spektrejä ja sisällyttämällä analyysikuvaan myös aika-akseli.


title: Puheanalyysi

text: FFT-spektrogrammi tuotetaan laskemalla muutaman millisekunnin välein liukuvasti FFT-spektrejä dB-asteikolla ja muuttamalla kunkin spektrin kanavien voimakkuudet harmaansävyiksi analyysikuvaan.


title: Puheanalyysi

text: LPC-spektrogrammi tuotetaan laskemalla muutaman millisekunnin välein liukuvasti LPC-spektrejä dB-asteikolla ja ilmaisemalla sen jälkeen kaistanpäästösuodatuksella spektreistä neljä ensimmäistä formanttitaajuutta ja tulostaen ilmaistut formantit harmaansävyinä analyysikuvaan.


title: Puheanalyysi

text: Puheen perustaajuusanalyysin algoritmi perustuu joko aikatasossa tapahtuvaan tai taajuustasossa tapahtuvaan ilmaisuun. Jotkut aikatasossa tapahtuvista ilmaisuista poikkeavat taajuustasossa tapahtuvista ilmaisuista ensisijaisesti siinä, että aikatasossa on mahdollista ilmaista ja numeroida yksitellen jokainen puheen perusjakso. Taajuustasoilmaisussa puheen perustaajuus havaitaan tiettynä ajanhetkenä liukuvan aikaikkunan sisällä. Jokaisen perusjakson yksitellen ilmaisevaa algoritmia tarvitaan myös tarkan F0-jakauman luontiin ja siitä tehtävien tarkkojen tilastosuureitten luontiin. Jos F0-jakauman laskennassa on mukana muutakin kuin pelkästään kaikkien todelliset perusjaksojen taajuudet on tilastosuure epätarkka. Aikatason ilmaisuista voidaan mainita kaistanpäästöesisuodatukseen & suoraan säännöillä signaalista tapahtuvaan ilmaisuun perustuvat menetelmät ja autokorrelaatioon perustuvat menetelmät. Taajuustasossa tapahtuvista ilmaisuista voidaan mainita kaksinkertaiseen DFT:hen eli kepstriin perustuvat menetelmät. Kepstriin perustuvat F0-analyysit toimivat vaikka signaalin perustaajuuskomponentti puuttuisikin. Aikataso- ja taajuustasoilmaisuissa voidaan esisuodatuksena käyttää kaistanpäästösuodatusta sekä käänteissuodatusta, jotka pyrkivät yksinkertaistamaan analysoitavaa puhesignaalia.


title: Puheanalyysi

text:
Jitter ja shimmer kuvaavat puheen perusjaksojen taajuuden ja amplitudin muutoksia perusjaksosta toiseen. Algoritmi perustuu aikatasossa tapahtuvaan perustaajuusilmaisuun, joka ilmaisee ja numeroi yksitellen jokaisen puheen perusjakson, sen perustaajuuden ja maksimiamplitudin. Jitter lasketaan formula_1-asteikolla ja shimmer formula_71-asteikolla
Äänikenttä tuotetaan aikatasossa tapahtuvalla perustaajuusanalyysillä (äänenkorkeusanalyysillä), joka ilmaisee ja numeroi yksitellen jokaisen puheen perusjakson, sen perustaajuuden (äänenkorkeuden) ja maksimiamplitudin. Äänikenttäkuvassa formula_71-asteikko on pystysuunnassa ja formula_17-asteikko tai formula_1-asteikko vaakasuunnassa. Kuvaan tulostetaan myös molempien suureitten jakaumat.


title: Puheanalyysi

text: Formanttikartta on kaksiulotteinen kuva puheen vokaalien formanttitaajuuksien mittaustuloksista taajuusasteikolla, joissa taajuussuureena on yleensä Hz, Bark tai ERB. Taajuusasteikot tekevät kuvassa tarvittaessa taajuusmuunnoksia. Historiallisesti formanttikarttoja tehtiin aluksi Hz-asteikolla. Auditorisen ajattelun mukaan tullessa asteikoksi tuli myös Bark-asteikko. Vähän myöhemmin ERB-asteikko. Bark-asteikkoa käytettäessä formanttikarttaan tulee lisäpiirteenä pisteitten merkitseminen 1 Bark:in kokoisina ympyröinä, jolloin ajatuksena on, että kun vokaalien ympyrät eivät mene kartassa päällekkäin niin ne ovat toisistaan hyvin erottuvia. Jos taas menevät päällekkäin saattaa siitä seurata, että vokaalit eivät erotu hyvin toisistaan. Näin vokaalien erotettavuutta toisistaan voidaan eksaktisti ja havainnollisesti mitata formanttikarttakuvan avulla.


title: Puheanalyysi

text: Auditorinen viittaa kuuloelimiin liittyvään asiaan ja auditiivinen viittaa ulkoiseen kuuloon liittyvään asiaan.


title: Puheanalyysi

text: Auditorinen spektri eli Auditory Spectrum on Otaniemessä Akustiikan laboratoriossa 1982–1983 kehitettyyn Bark-asteikkoiseen tekniseen kuulon malliin ja suodinpankkilaskentaan perustuva spektriesitys kuvaamaan ihmisääntä kuuloalueella 20–10 000 Hz. Auditorinen spektri tuotetaan suodattamalla auditorisella kaistanpäästösuodinpankilla ääntä muutaman kymmenen millisekunnin ajan ja laskemalla lopussa äänikomponenttien voimakkuudet kriittisen kaistan eli 1 Bark:in levyisistä taajuuskaistoista 1/2 Bark:in välein ja tuottamalla siitä 48 arvoa sisältävä spektri. Kehitettyä auditorista spektriä tutkittiin ja sovellettiin professori Matti Karjalaisen ja DI Raimo Olavi Toivosen toimesta akateemisesti Akustiikan laboratoriossa Suomen Akatemian "Modelling of Auditory and Speech Communication" -tutkimushankkeessa 1982–1986 .


title: Puheanalyysi

text: Auditorinen suodinpankki eli Auditory Filter Bank poikkeaa muista auditorisista kuulonmalleista siinä, että se sisältää taajuuspeiton lisäksi myös aikatason esi- ja jälkipeiton. Puheentunnistuksessa ja puhujantunnistuksessa käytetyt auditoriset mallit eivät sisällä puheanalyysissä tärkeää aikatason esi- ja jälkipeittoa ja ovat siksi epätarkempia kuulonmalleja eivätkä siksi niin hyvin sovellu ihmispuheen ominaisuuksien tutkimiseen eri tieteen aloilla. Kehitettyä auditorista suodinpankkia tutkittiin ja sovellettiin professori Matti Karjalaisen ja DI Raimo Olavi Toivosen toimesta akateemisesti Akustiikan laboratoriossa Suomen Akatemian "Modelling of Auditory and Speech Communication" -tutkimushankkeessa 1982–1986 .


title: Puheanalyysi

text: Auditorinen spektrisarja eli Auditory Waterfall tuotetaan laskemalla auditorisella kaistanpäästösuodinpankilla muutaman kymmenen millisekunnin välein liukuvasti auditorisia spektrejä. Kehitettyä auditorista spektrisarjaesitystä tutkittiin ja sovellettiin em. tutkimushankkeessa.


title: Puheanalyysi

text: Auditorinen spektrogrammi eli Auditory Spectrogram tuotetaan kaistanpäästösuodattamalla auditorisen spektrisarjan kukin spektri Bark-asteikolla niin, että saadaan aikaan spektriesitys, jossa näkyy vain löydetyt ihmisäänen auditoriset formanttitaajuudet harmaansävyinä. Kehitettyä spektrogrammiesitystä tutkittiin ja sovellettiin em. tutkimushankkeessa.


title: Puheanalyysi

text: Äänekkyyden yksikkö on sooni eli soni ja äänekkyystason yksikkö on fooni eli foni.


title: Puheanalyysi

text: Auditorinen äänekkyysspektri eli Auditory Loudness Spectrum tuotetaan auditorisesta spektristä muuntamalla kunkin kriittisen kaistan eli Bark-kaistan arvo soneiksi ja tuottamalla näin uusi spektriesitys. Kehitettyä spektriesitystä tutkittiin ja sovellettiin em. tutkimushankkeessa.


title: Puheanalyysi

text: Auditorinen kokonaisäänekkyys eli Auditory Loudness tuotetaan summaamalla äänekkyysspektrissä kaikki kriittisten kaistojen 24 soni-arvoa. Kehitettyä äänekkyysesitystä tutkittiin ja sovellettiin em. tutkimushankkeessa.


title: Puheanalyysi

text: Auditorinen äänekkyyskäyrä eli Auditory Loudness Curve tuotetaan laskemalla kokonaisäänekkyysarvoja tasa-aikavälein ja tuottamalla siitä käyräesitys aika-asteikolla. Kehitettyä käyräesitystä tutkittiin ja sovellettiin em. tutkimushankkeessa.


title: Puheanalyysi

text: Auditorinen äänekkyysmuutoskäyrä eli Auditory Chance in Loudness Curve tuotetaan suodattamalla/derivoimalla äänekkyyskäyrää niin, että saadaan aikaan käyrä, jossa näkyy kumpuina vain muutoskohdat. Kehitettyä käyräesitystä tutkittiin ja sovellettiin em. tutkimushankkeessa.


title: Puheanalyysi

text: Auditorinen sointispektri tuotetaan auditorisesta spektristä ilmaisemalla jokaisesta kriittisen kaistan eli 1 Bark:in levyisestä äänikaistasta kepstrissä näkyvä perustaajuuspiikin (äänenkorkeuspiikin) voimakkuus ja laskemalla nämä 1/2 Bark:in välein 24 Bark:in taajuusalueelta. Näin saatu uusi spektri kuvaa miten vahvasti perustaajuus (äänenkorkeus) ja äänen harmoonisuus näkyvät 24 Bark:in levyisellä taajuusalueella. Tämä menetelmä toimii vaikka äänen FFT-spektristä puuttuisi perustaajuuskomponentti. Kehitettyä spektriesitystä tutkittiin ja sovellettiin em. tutkimushankkeessa.


title: Puheanalyysi

text: Auditoriset usean samanaikaisen äänen sointispektrit voidaan auditorisen sointispektrin laskennalla erottaa tosistaan seuraamalla usean samanaikaisen äänen perustaajuutta (äänenkorkeutta) kepstrillä ja ilmaisemalla kunkin perustaajuuspiikin (äänenkorkeuspiikin) voimakkuus. Näin saadut uudet spektrit kuvaavat miten vahvasti perustaajuus (äänenkorkeus) ja äänen harmoonisuus näkyvät 24 Bark:in levyisellä taajuusalueella kun kyseessä on useita samanaikaisia eri perustaajuisia ääniä. Tämä menetelmä toimii vaikka äänten FFT-spektreistä puuttuisi perustaajuuskomponentti. Kehitettyä spektriesitystä tutkittiin ja sovellettiin em. tutkimushankkeessa.


title: Puheanalyysi

text: Auditorinen usean samanaikaisen perustaajuuden (äänenkorkeuden) ilmaisu tuotetaan auditorisen usean samanaikaisen äänen sointispektrin laskennalla erottamalla ilmaistut eri perustaajuudet omiksi F0-käyrikseen. Tämä menetelmä toimii vaikka äänen FFT-spektreistä puuttuisi perustaajuuskomponentti.Suomalaisia teoksia


title: Puheanalyysi

text: Vieraskielisiä suomalaisia julkaisuja


title: Puheanalyysi

text: Kansainvälisiä teoksia


title: Qatar kesäparalympialaisissa 2012

text: Qatar osallistui Lontoon kesäparalympialaisiin vuonna 2012 joukkueella, johon kuului vain yksi yleisurheilija, eli Abdulrahman Abdunqabir. Hän toimi myös maan lipunkantajana avajaisissa. Kyseessä oli maan viides esiintyminen paralympialaisissa, eikä se saavuttanut mitaleita.


title: Basilika A

text:
Basilika A on nimitys, jota käytetään eräästä varhaiskristillisestä basilikakirkosta Filippoissa Kreikassa. Se oli yksi Filippoin lukuisista basilikoista. Sen rauniot sijaitsevat Filippoin arkeologisella alueella Kaválan kunnassa lähellä Krinídeen kaupunkia.
Basilikakirkko rakennettiin 400-luvun jaa. lopulla. Se sijaitsi Filippoin forumin eli torin sekä Via Egnatian pohjoispuolella korkeammalla tasanteella, jossa oli sijainnut hellenistisellä kaudella rakennettu heroon-temppeli sekä muita pakanallisia pyhäköitä.


title: Basilika A

text: Kirkko oli suuri kolmilaivainen basilika, jonka pituus oli noin 130 metriä ja leveys noin 50 metriä, mikä teki siitä Filippoin suurimman kirkon. Siinä oli nartheks ja poikkilaiva sekä fiale ja sakasti pohjois- ja eteläsivuilla. Itäpäässä oli puolikaarenmuotoinen apsis. Länsipäässä nartheksin edessä oli atrium ja sen edessä jo hellenistisellä ajalla rakennettu peristyyli- eli pylväspiha. Basilikan lattiat ja seinät oli koristeltu mosaiikein ja maalauksin Konstantinopolin kirkkojen tyyliin.


title: Basilika B

text:
Basilika B on nimitys, jota käytetään eräästä varhaiskristillisestä basilikakirkosta Filippoissa Kreikassa. Se oli yksi Filippoin lukuisista basilikoista, ja se on niistä parhaiten säilynyt. Basilikan rauniot sijaitsevat Filippoin arkeologisella alueella Kaválan kunnassa lähellä Krinídeen kaupunkia.
Basilikakirkko rakennettiin noin vuonna 550 jaa. Se tehtiin Filippoin forumin eli torin eteläpuolella sijainneen roomalaisaikaisen kaupparakennuksen eli "macellumin" ja sen viereisen palaestran eli urheilusalin paikalle.


title: Basilika B

text: Basilika oli rakennettu luoteis-kaakkoissuuntaisesti ja tehty kivestä ja tiilistä. Sen pituus oli noin 62 metriä ja leveys noin 47 metriä, ja sen pinta-ala oli noin 3 500 neliömetriä. Sen luoteispäässä oli portiikkisisäänkäynti, joka johti nartheksiin. Siitä oli kolme ovea keskilaivaan ja lisäksi ovet kummallakin puolella olleisiin sivulaivoihin. Keski- ja sivulaivojen pituus oli noin 19 metriä, keskilaivan leveys noin 15,4 metriä ja sivulaivojen leveydet noin 6,4 metriä. Sivulaivat oli erotettu keskilaivasta kahdella kuuden suuren pylvään rivillä.


title: Basilika B

text: Keskilaivan yläpuolella oli kupoli, jota tuki neljä suurta pylvästä. Toinen kupoli oli alttarin yläpuolella. Katto oli holvattu. Basilikan pohjoissivuun liitettiin paikalla aiemmin olleen, muutoin puretun "macellum"-rakennuksen kuuden korinttilaisen pylvään julkisivu. Näin se muodosti pohjoislaivan sisäänkäynnin. Kirkon pohjois- ja eteläsivuilla oli fiale ja sakasti. Basilikan koristelu sai vaikutteita Konstantinopolin kirkoista, kuten Hagia Sofiasta.


title: Basilika B

text: Nykyisin basilikan rauniot ovat Filippoin arkeologisen alueen parhaiten säilyneitä ja huomiota herättävimpiä rakennelmia. Kirkon korkeimmat säilyneet osat ovat noin 14 metriä korkeita.


title: Basilika C

text: Basilika B on nimitys, jota käytetään eräästä varhaiskristillisestä basilikakirkosta Filippoissa Kreikassa. Se oli yksi Filippoin lukuisista basilikoista. Sen rauniot sijaitsevat Filippoin arkeologisella alueella Kaválan kunnassa lähellä Krinídeen kaupunkia.


title: Basilika C

text: Basilika C rakennettiin 500-luvun jaa. ensimmäisellä puoliskolla. Se sijaitsi akropoliin etelärinteessä lähellä nykyistä Filippoin arkeologista museota. Basilika oli kolmilaivainen, ja siinä oli nartheks ja poikkilaiva sekä kaksi ambonia. Kirkko oli koristeltu rikkaasti.


title: Basilika C

text: Basilika tuhoutui maanjäristyksessä ja sitä seuranneissa tulipaloissa vuonna 619. Paikalla tapahtui kuitenkin jonkinlaista uutta rakentamista ja se säilyi kirkollisessa käytössä 1000–1100-luvuille saakka. Muun muassa nartheksin paikkaa käytettiin hautausmaana.


title: Filippoin arkeologinen museo

text:
Filippoin arkeologinen museo () on arkeologinen museo Filippoin arkeologisen alueen yhteydessä Krinídeen kaupungin lähellä Kaválan kunnassa Kreikassa. Se esittelee Filippoista ja sen ympäristöstä löydettyä pääosin antiikin aikaista esineistöä.
Museo on rakennettu vuonna 1961. Sitä kunnostettiin välillä pitkään, ja se avautui jälleen vuonna 2010. Museorakennus sijaitsee Filippoin arkeologisen alueen luoteislaidalla kaupungin akropoliin eli linnavuoren juurella.


title: Filippoin arkeologinen museo

text: Museon kokoelmiin kuuluu löytöjä Ntikilí Tasin (Dikili Tash) neoliittisen kauden asutuksesta Filippoin läheltä, sekä hellenistisen, roomalaisen ja varhaiskristillisen kauden löytöjä Filippoista itsestään.


title: Filippoin arkeologinen museo

text: Merkittävimpiin neoliittisen kauden löytöihin lukeutuvat muun muassa lukuisat figuriinit noin ajalta 5000–3000 eaa. sekä koristemaalattu keramiikka ajalta 4000–3000 eaa. Antiikin ajan merkittävimpiin esineisiin lukeutuvat muun muassa katkelma Aleksanteri Suuren antamasta asetuksesta, joka määritti Filippoin hallitsemien maanviljelysalueiden rajat (300-luku eaa.); Kleomoiriksen hautastele (300-luku eaa.); Lucius Caesarin marmorinen rintakuva; Nike-jumalattaren patsaan osa Filippoin forumin niin kutsutusta Länsitemppelistä; Filippoin lukuisten basilikakirkkojen koristeosat; sekä varhaiskristillisen kauden hautakirjoitukset.


title: Filippoin teatteri

text: Filippoin teatteri on antiikin aikainen teatteri Filippoissa Kreikassa. Sen rauniot sijaitsevat Filippoin arkeologisen alueen koillisosassa akropoliin eli linnavuoren kaakkoisrinteessä Kaválan kunnassa lähellä Krinídeen kaupunkia.


title: Filippoin teatteri

text: Teatteri rakennettiin alun perin klassisen ja hellenistisen kauden taitteessa Filippos II:n aikana eli noin vuonna 356–336 eaa. pian Filippoin päädyttyä makedonialaisvallan alle. Se oli tavanomainen kreikkalainen teatterirakennus, jossa oli puolikaarenmuotoinen katsomo ja sen keskiössä pyöreä orkhestra eli näyttämö. Orkhestran takana oli skene eli näyttämörakennus. Orkhestralle johti kummaltakin sivulta parodos-sisäänkäynti. Itälaidassaan teatteri on kiinni kaupunginmuurissa.


title: Filippoin teatteri

text: Roomalaisella ajalla ensin vuoden 31 eaa. jälkeen ja sitten 100-luvulla jaa. teatteria uusittiin, ja muun muassa sen skene rakennettiin uudestaan ja katsomoon rakennettiin lisää penkkirivejä. Viimeisessä vaiheessa 200-luvulla jaa. teatteri muutettiin sopivaksi roomalaisille näytännöille, kuten gladiaattori- ja villieläinesityksille, mikä muutti merkittävästi sen olemusta.


title: Filippoin teatteri

text: Teatteri kärsi suuria vaurioita maanjäristyksessä vuonna 619. Tämän jälkeen sen kiviä käytettiin rakennusmateriaalina muualla. Nykyisin teatterin jäännökset toimivat yhtenä Filippoín festivaalien tapahtumapaikkana, ja siellä esitetään näytelmiä ja musiikkiesityksiä.


title: Oktagonikirkko

text: Oktagonikirkko tai "Oktagonibasilika" on nimitys, jota käytetään eräästä varhaiskristillisestä kirkosta Filippoissa Kreikassa. Kirkko oli omistettu apostoli Paavalille ja se toimi kaupungin katedraalina eli piispanistuimena. Sen rauniot sijaitsevat Filippoin arkeologisella alueella Kaválan kunnassa lähellä Krinídeen kaupunkia.


title: Oktagonikirkko

text: Oktagonikirkko rakennettiin kolmessa vaiheessa, joista ensimmäinen sijoittui 300-luvun lopulle ja viimeinen 500-luvun puoleen väliin. Kirkko korvasi samalla paikalla olleen 300-luvun alkupuolella rakennetun, pienemmän Paavalille omistetun niin kutsutun Paavalin basilikan. Se oli ollut Filippoin varhaisin kristillinen rakennus. Paavalin basilika puolestaan oli rakennettu hellenistisellä kaudella tehdyn Euefeneen Eksekestoksen pojan heroonin paikalle. Oktagonikirkko rakennettiin paikalta purettujen rakennusten sekä osittain antiikin aikaisen poikkikadun päälle. Kirkko oli Filippoin keskeisin pyhiinvaelluskohde.


title: Oktagonikirkko

text: Oktagonikirkko on saanut nimensä sen kahdeksankulmaisesta muodosta. Kahdeksankulmion koko on noin 27,5 x 30 metriä ja sitä reunusti 22 pylvästä. Rakennuksen itäpäässä oli puolikaarenmuotoinen apsis, jonka edessä oli alttari. Lattiat oli koristeltu mosaiikein. Rakennus oli alun perin vapaasti seisova, mutta muutettiin 500-luvulla tuetuksi. Tässä vaiheessa se rakennettiin uudelleen niin, että se oli ulkopuolelta neliö ja sisäpuolelta kahdeksankulmio niin, että neliön jokaisessa kulmassa oli puolikaarenmuotoinen syvennys.


title: Oktagonikirkko

text: Kirkon pohjoispuolella olivat fiale, diakonikon ja prothesis sekä nelihuoneinen baptisterio eli kastekappeli. Sen huoneet olivat "apodyterion" eli kastettavien pukuhuone; "katekhumeneon", jossa saatiin kasteopetusta; "fotisterion" eli varsinainen kastekappeli, jossa oli ristinmuotoinen kasteallas; sekä "khrismatorion", jossa saatiin kasteen jälkeinen mirhavoitelu. Kirkkoon liittyi myös sen etelänpuoleiselle kadulle suuntautunut monumentaaliportti. Kirkon itäpuolella sijaitsi Episkopeion eli piispan asunto.


title: Oktagonikirkko

text: Kirkon kahdeksankulmainen muoto on ainutlaatuinen koko Kreikassa. Muoto muistuttaa mausoleumia, ja saattaa liittyä siihen, että rakennus oli jonkinlainen ”marttyrium”, joka muisti jotain merkittävää tapahtumaa kyseisellä paikalla. Tapahtuma saattoi liittyä apostoli Paavalin käyntiin kaupungissa tai jonkun myöhemmän Paavali-nimisen kristityn marttyyrikuolemaan paikalla.


title: Oktagonikirkko

text: Rakennus kärsi vaurioita maanjäristyksessä vuonna 619, mutta se korjattiin ja säilyi käytössä ainakin vielä 800–900-luvuille, jolloin sitä on korjattu uudestaan. Nykyisin kirkon rauniot on osin katettu suurella katoksella.


title: Qatar kesäparalympialaisissa 2008

text: Qatar osallistui Pekingin kesäparalympialaisiin vuonna 2008 joukkueella, johon kuului kaksi urheilijaa kahdesta eri lajista. Kyseessä oli maan neljäs esiintyminen paralympialaisissa, eikä se saavuttanut mitaleita.


title: Garland (Texas)

text: Garland on kaupunki ja osa Dallasin/Fort Worthin suurkaupunkialuetta Texasin osavaltiossa Yhdysvalloissa. Kaupungin asukasluku oli 226 876 vuonna 2010.


title: Super Mario Run

text: Super Mario Run on Super Mario -sarjaan kuuluva päättymätön juoksupeli. Nintendo julkaisi sen iOS:lle 15. joulukuuta 2016 yhteensä 151 maassa. Peli julkaistiin Androidille 23. maaliskuuta 2017.


title: Super Mario Run

text: "Super Mario Run" on side-scrolling-tyylinen päättymätön juoksupeli, jossa pelaajan tulee ehtiä kentän lopussa olevalle lipulle ennen ajan loppumista. Pelissä Mario juoksee automaattisesti, joten pelaaja voi vain hypätä esteiden yli ja kerätä kolikoita. Peli on grafiikoiltaan "New Super Mario Bros." -pelin kaltainen. Ilmaiseksi pelattavia kenttiä oli aluksi kolme, mutta Android-julkaisun myötä niiden määrä nostettiin neljään.


title: Super Mario Run

text: "Super Mario Runissa" on neljä eri pelimuotoa, joista yksi on Toad Rally -niminen moninpelimuoto. Siinä pelaaja yrittää päihittää muiden pelaajien ennätyksiä. Toad Rallyssa ei ole lippua, jonne pelaajan tulee päästä, vaan voittaja määritetään pelin aikana juostun matkan ja kerättyjen kolikkojen perusteella. Toad Rallyssa voi kerätä kolikoiden lisäksi toadeja. Toisessa pelimuodossa pelaajan pitää pelastaa prinsessa Peach suorittamalla maailmoja, kuten aikaisemmissakin tasohyppelypeleissä.Kolmas pelimuoto on Remix 10. Siinä suoritetaan alueita, joissa kussakin on 10 lyhyttä tasoa, jotka perustuvat muihin pelin tasoihin. Kun on suorittanut 30 aluetta, avautuu prinsessa Daisy uutena hahmona. Neljännessä pelimuodossa pelaaja voi luodan oman sienivaltakuntansa muissa pelimuodoissa keräämillään kolikoilla.


title: Super Mario Run

text: "Super Mario Run" keräsi nopeasti paljon latauksia. Apptopian mukaan peliä ladattiin ensimmäisen vuorokauden aikana yli 2,85 miljoonaa kertaa. App Annien mukaan latauksia kertyi vuorokaudessa yli 10 miljoonaa. Neljässä päivässä peliä ladattiin yli 40 miljoonaa kertaa. Viikko pelin julkaisun jälkeen se oli ladatuin peli 68 maassa.


title: Super Mario Run

text: "Super Mario Run" sai arvostelijoilta melko hyvän vastaanoton. Pelaajien keskuudessa vastaanotto oli kuitenkin huonompi. Sen arvostelukeskiarvo pian julkaisu jälkeen App Storessa oli 2,5 tähteä viidestä. Peli keräsi kritiikkiä erityisesti korkeasta hinnastaan.


title: Super Mario Run

text: IGN:n arvostelija Peter Brown kehui peliä Toad Rally -pelimuodon jännittävyydestä. Hän kritisoi peliä jatkuvasta internet-yhteyden tarpeesta, korkeasta hinnasta ja tasojen vähyydestä. Gamereactorin arvostelussa peliä kehuttiin hyvästä pelattavuudesta, ulkoasusta ja musiikista. Sitä moitittiin liiasta yksinkertaisuudesta ja jatkuvasta internet-yhteyden tarpeesta.


title: Rosina Schneeberger

text: Rosina Schneeberger (s. 16. tammikuuta 1994) on itävaltalainen alppihiihtäjä, joka edustaa WSV Hippach -seuraa.


title: Rosina Schneeberger

text: Nuorten MM-kilpailuissa Le Massifissa 2013 Schneeberger saavutti supersuurpujottelussa pronssia ja Jasnassa 2014 suurpujottelussa sekä supersuurpujottelussa pronssia. Alppihiihdon maailmancupissa hän kilpaili ensimmäisen kerran Ofterschwangissa maaliskuussa 2013. Ensimmäiset maailmancupin pisteensä hän saavutti La Thuilen supersuurpujottelussa helmikuussa 2016 oltuaan 28:s. Kymmenen parhaan joukkoon hän sijoittui ensimmäisen kerran oltuaan yhdeksäs Val d’Isèren alppiyhdistetyssä joulukuussa 2016.


title: Marco Odermatt

text: Marco Odermatt (s. 8. lokakuuta 1997) on sveitsiläinen alppihiihtäjä, joka edustaa SC Hergiswil -seuraa.


title: Marco Odermatt

text: Nuorten MM-kilpailuissa Sotšissa 2016 Odermatt saavutti suurpujottelussa kultaa ja supersuurpujottelussa pronssia. Davosissa 2018 hän voitti nuorten maailmanmestaruuden syöksylaskussa, supersuurpujottelussa, suurpujottelussa ja alppiyhdistetyssä.


title: Marco Odermatt

text: Alppihiihdon maailmancupissa hän kilpaili ensimmäisen kerran Sankt Moritzissa maaliskuussa 2016 sijoittuen heti pisteille oltuaan 22:s. Kymmenen parhaan joukkoon hän sijoittui ensimmäisen kerran oltuaan seitsemäs Val d’Isèren suurpujottelussa joulukuussa 2018.


title: Rajakankaan kirkko

text: Rajakankaan kirkko tai myös Rajakankaan jätinkirkko on Pohjois-Pohjanmaalla Oulun Haukiputaalla sijaitseva iso jätinkirkko, jota ei ole vielä tutkittu.


title: Rajakankaan kirkko

text: Jätinkirkko sijaitsee Haukiputaan kirkosta 18 kilometriä pohjoiskoilliseen ja Onkamonjärvestä noin 5 kilometriä itään. Siellä se sijaitsee Rajakankaan moreenikumpareen koillisreunalla olevalla harjanteella. Mäen alla kulkee seututieltä 849 poikkeava Onkamolle johtava tie, jonka varrella ja jätinkirkon alla sijaitsee vedenottamo. Iijoki kääntyy Jakkukylän itäpuolella länteen 7 kilometriä pohjoiseen jätinkirkosta.


title: Rajakankaan kirkko

text: Kohde muodostuu itse jätinkirkosta, jota kutsutaan ”Kirkoksi”, ja siihen liittyvästä röykkiöstä, jota kutsutaan sopivasti ”Sakastiksi”. Lähialueella on havaittu näiden lisäksi muita asumiseseen viittaavia jäännöksiä. Jätinkirkko on maastossa erottuva kivivalli, joka rajaa nelikulmaisen alueen. Vallien ulkoreunat ovat mitoiltaan noin 32×26 metriä, joten jätinkirkon laskennallinen pinta-ala on 830 neliömetriä (m²). Rajakankaan kivirakennelma on luokiteltu suuriin jätinkirkkoihin. Sen kivivalli muodostuu alle puolimetrisistä kivistä ja vallien leveys on 1,5–3 metriä ja korkeus 50–60 senttimetriä. Pisin symmetria-akseli suuntautuu kohti koillista eli 57° pohjoissuunnasta myötäpäivään.


title: Rajakankaan kirkko

text: Jari Olkkonen laati jätinkirkoista korkeusmalleja lidar-keilauksen avulla ja niitä on julkaistu varjostettujen korkeuskuvien muodossa. Rajakankaan jätinkirkon korkokuvista erottuu toinenkin ympärysvalli, joka sijaitsee useita metrejä ulkovallin sisäpuolella. Korkokuvasta ei käy ilmi, onko se yhtä yhtenäinen kuin ulkovalli. Vallissa erottuu matalampia kohtia, joita kutsutaan usein porteiksi. Jätinkirkon länsinurkassa on yksi portti ja sen koillisvallin sivulla lähellä vastakkaista nurkkaa on toinen portti. Jätinkirkon kivivallien suunnat ja porttiaukkojen suunnat keskipisteestä katsoen nähden mitattiin jätinkirkkojen paleoastronomisen tutkimuksen yhteydessä. Koillisportti suuntautui 63° ja lounaisportti 272° pohjoisesta lukien myötäpäivään.


title: Rajakankaan kirkko

text: Joillakin jätinkirkoilla on havaittu lähiympäristössä sijaitsevia asumispainanteita ja röykkiöitä. Nykyään jätinkirkkojen tarkastuskäynneillä etsitään merkkejä asutuksesta ja muista rakenteista. Jätinkirkon itä- ja luoteispuolella sijaitsee asuinpaikka (Rajakangas 2), joka on tullut selvästi esiin hakkuu- ja metsänäestystyön jälkeen. Paikalta on löydetty kvartsi-iskoksia, palanutta luuta ja tulenpidon jälkiä. Löytöalue on kooltaan noin 100×100 metriä. Asuinpaikkaan voidaan lukea edellä mainittu halkaisijaltaan 4 metriä leveä kiviröykkiökin ja kauempana sijaitseva tätä suurempi kiviröykkiö. Marianna Ridderstad luetteli Rajakankaan yhteyteen myös kaksi ”pystykiveä”, joista toisella oli antropomorfisia piirteitä tai toinen oli kolmion muotoinen.


title: Rajakankaan kirkko

text: Jätinkirkko kuuluu laajaan asuinpaikkavyöhykkeeseen, jossa on elänyt Pöljän keramiikkaa käyttänyt väestö.


title: Rajakankaan kirkko

text: Paula Purhonen on käynyt tarkastamassa kohteen vuosina 1977 ja 1979. Markku Mäkivuoti kävi paikalla Haukiputaan inventoinnin yhteydessä vuonna 1993. Alueella ei ole suoritettu kaivauksia. Jätinkirkko on merkitty maastoon kuparisella muinaisjäännöstaululla. Se kuuluu valtakunnallisesti merkittäviin muinaisjäännöskohteisiin (Maiseman muisti 2001).


title: Antero Karumaa

text: Väinö Antero Karumaa (s. 30. kesäkuuta 1952 Hämeenlinna) on suomalainen kontra-amiraali evp, joka toimi presidentti Martti Ahtisaaren adjutanttina ja Puolustusvoimien henkilöstöpäällikkönä.


title: Antero Karumaa

text: Antero Karumaa syntyi jääkiekkoilija, kultaseppä Matti Karumaan ja Hilkka Karumaan perheeseen. Hänen puolisonsa vuodesta 1980 on Leena Maria Kausti.


title: Antero Karumaa

text: Karumaa tuli ylioppilaaksi 1973 ja suoritti Merisotakoulun 1977 ja Sotakorkeakoulun 1987. Hän palveli Laivastolippueessa ja Rannikkolaivastossa 1977–1983, toimi Merisotakoulun kadettikurssin johtajana 1983–1985 ja Merivoimien esikunnan toimistopäällikkönä 1987–1992. Tasavallan presidentin adjutanttina Karumaa työskenteli 1992–2000, 1. adjutanttina vuodesta 1996. Vuonna 2007 hänestä tuli Pääesikunnan komentopäällikkö ja tammikuun alusta 2010 Puolustusvoimien henkilöstöpäällikkö.


title: Antero Karumaa

text: Karumaa nimitettiin komentajakapteeniksi 1989, kommodoriksi 1999 sekä lippueamiraaliksi 2007 ja kontra-amiraaliksi 2009.


title: Antero Karumaa

text: Presidentti Sauli Niinistö nimitti Karumaan Suomen Valkoisen Ruusun ritarikunnan ja Suomen Leijonan ritarikunnan sihteeriksi 1. maaliskuuta 2014 alkaen.


title: Valkoinen kääpiö (elokuva)

text: Valkoinen kääpiö on Timo Humalojan käsikirjoittama ja ohjaama suomalainen tieteiselokuva vuodelta 1986. Bo Carpelanin romaaniin "Myöhäiset äänet" perustuva elokuva kertoo ydinräjähdyksen kaivokseen sulkemasta miehestä, joka taistelee tiensä ulos mutta kärsii myöhemmin säteilyoireista.


title: Valkoinen kääpiö (elokuva)

text: Elokuva oli Humalojan ensimmäinen pitkä teatterielokuva. Pertti Mutanen palkittiin sen kuvauksesta Jussilla.


title: Valkoinen kääpiö (elokuva)

text: "Valkoisen kääpiön" ensi-illan saamat arviot kritisoivat elokuvan rakenteen kahtiajakoa alun komeasti kuvattuun toimintajaksoon kaivoksessa ja loppuosan filosofiseen ja teoreettisenakin pidettyyn itsetutkiskeluun. Myös "Video-oppaassa" vuodelta 1994 Asko Alanen sanoo "Valkoisen kääpiön" alkavan komeilla kaivoskuvilla mutta hyytyvän loppua kohti lukuun ottamatta Johnny Lee Michaelsin ”ylvästelevää” musiikkia. Hän antaa elokuvalle kaksi tähteä viidestä, mikä vastaa sanallista arviota ”keskinkertainen”.


title: Tottumus

text: Tottumus tai tapa on ihmis- tai eläinyksilön automaattiseksi, rutiininomaiseksi muodostunutta toimintaa, ajattelua tai tunnetta. Tottumuksen laukaisee tietty ärsyke, ja sitä seuraa jonkinlainen miellyttävä palkinto. Tottumus vahvistuu toistojen kautta, kunnes siitä tulee automaattista eikä se enää vaadi tietoista ajattelua. Näin aivot voivat keskittyä muiden, tärkeämpien asioiden ajatteluun.


title: Tottumus

text: Tottumus liittyy aivojen tyvitumakkeen toimintaan. Tyvitumakkeella on keskeinen rooli silloin, kun pitää muistaa malleja ja toimia niiden mukaan. Kun tottumuksesta tulee automaattinen yksilön sisäistettyä sen, aivojen muut osat kuiten muistiin liittyvät osat passivoituvat. Tyvitumake muuttaa tapahtumasarjan automaattiseksi rutiiniksi, joskus hyvinkin monimutkaiseksi, jonka suorittaminen tapahtuu ilman tietoista ajattelua.


title: Tottumus

text: Tottumukset syntyvät tutkijoiden mukaan siksi, että aivot etsivät koko ajan keinoja ponnistella vähemmän. Aivot yrittävät siksi herkästi muodostaa rutiininomaisista perustehtävistä tottumuksia, jotta ihminen voi käyttää henkisen energiansa muihin asioihin.


title: Tottumus

text: Aivoissa jo olevan tottumuksen laukaisee ärsyke, joka viestii aivoille, että ne voivat alkaa toimia automaattisen mallin mukaan. Aivot valitsevat mallin ärsykkeestä riippuen. Ärsykkeenä voi toimia lähes mikä tahansa asia, kuten tietyn asian näkeminen, tietty aika päivästä, tietty tunne, ajatusketju tai tiettyjen ihmisten seura. Ärsykettä seuraa rutiini, joka voi olla kehollinen, ajatuksellinen tai tunteen tasoinen. Automaattiseksi toistojen kautta muodostuneita melko monimutkaisia tapahtumasarjoja ovat esimerkiksi käveleminen, ruokaileminen tai auton ajaminen. Rutiinia seuraa palkinto, joka vaikuttaa siihen, voimistuuko tapa. Palkkio voi olla esimerkiksi ruoka, fyysinen tunne, saatu kehu tai ylpeys itsestä.


title: Tottumus

text: Tottumus syntyy vasta tarpeen muodostuttua. Tarve muodostuu, kun ärsyke, rutiini ja palkinto on liitetty yhteen, minkä jälkeen tarve pitää yllä kehämäistä toimintaa. Ärsykkeen havaitseminen johtaa aivoissa tarpeen tunteen syntymiseen ja voimistumiseen, kunnes henkilö toimii.


title: Tottumus

text: Kun tottumusta toistetaan, se vahvistuu, eli ärsykkeen, rutiinin ja palkinnon muodostamasta kehästä tulee yhä automaattisempi. Kehä vahvistuu erityisesti silloin, jos palkinto on välitön, jolloin aivojen mielihyväkeskukset aktivoituvat ja malli tallentuu aivoihin. Vanha tapa ei koskaan katoa kokonaan, vaan se jää aivojen rakenteisiin odottamaan oikeanlaista ärsykettä tai palkintoa. Uusista toimintamalleista tulee kuitenkin toiston kautta yhtä automaattisia kuin vanhoistakin.


title: Tottumus

text: Kun tottumukseen kuuluva rutiini on itselle vahingollinen, kuten kynsien pureskelu, napostelu tai tupakointi, sitä kutsutaan "pahaksi tavaksi". Terapiassa paha tapa pyritään korjaamaan siten, että potilas opetetaan ensin tunnistamaan haitallisen rutiinin laukaiseva ärsyke ja rutiinista seuraava palkinto. Sen jälkeen hän opettelee korvaavan, haitattoman rutiinin, joka antaa saman palkinnon.


title: Tapiolan urheilupuisto (jalkapallostadion)

text: Tapiolan urheilupuisto Espoossa Tapiolan urheilupuistossa sijaitseva jalkapallostadion, joka avattiin vuonna 1970. Stadion toimii Veikkausliigassa pelaavan FC Hongan kotikenttänä, ja sen kapasiteetti on 4 100 katsojaa kaudella 2018.


text: Tapiolan urheilupuiston pääkatsomon kapasiteetti on 1 350 katsojaa, aurinkokatsomossa on 950 paikkaa ja päädyissä on yhteensä 1 800 seisomapaikkaa.


title: Intragna

text:
Intragna on kunta Pohjois-Italiassa Verbano-Cusio-Ossolan maakunnassa Piemonten alueella.
Intragnan naapurikunnat ovat Aurano, Caprezzo, Miazzina, Premeno ja Vignone.


title: Aurano

text:
Aurano on kunta Pohjois-Italiassa Verbano-Cusio-Ossolan maakunnassa Piemonten alueella.
Auranon naapurikunnat ovat Cannero Riviera, Falmenta, Intragna, Miazzina, Oggebbio, Premeno ja Trarego Viggiona.


title: Abbas al-Musawi

text: Abbas al-Musawi (s. 1952 – 16. helmikuuta 1992) oli vaikutusvaltainen libanonilainen Šiiajohtaja, yksi Hizbollahin perustajista ja pääsihteeri. Hän kuoli Israelin puolustusvoimien iskussa vuonna 1992.


title: Abbas al-Musawi

text: al-Musawi syntyi Bekaanlaaksossa Libanonissa noin vuonna 1952. Hän opiskeli kahdeksan vuotta uskonnollisessa koulussa Irakin Najafissa, jossa hän oli sai paljon vaikutteita Iranin Ruhollah Khomeinilta.


title: Abbas al-Musawi

text: al-Musawi palasi Libanoniin vuonna 1978. Yhdessä Subhi al-Tufaylin kanssa hän johti vuonna 1982 Hizbollah-liikkeen muodostumista Bekaanlaaksossa, joka on yksi kolmesta shiiaväestön asuinalueesta Libanonissa. Vuosina 1983–1985 hän toimi Hizbollahin turvallisuuspalvelun johdossa. Vuoden 1985 lopusta vuoteen 1988 hän oli johtajana Hizbollahin sotilaallisessa siivessä, jota kutsutaan myös nimellä Islamilainen Vastarintaliike.


title: Abbas al-Musawi

text: Vuonna 1991 Hizbollah oli tullut uuteen aikakauteen kun Iranin–Irakin Sota ja Libanonin sisällissota olivat päättyneet. Johtajanvaihdoksen ajateltiin helpottavan länsimaalaisten panttivankien vapauttamista ja, mitä pidettiin vielä tärkeämpänä, Hizbollahin toiminnan painopisteen siirtämisessä vastarintatoimintaan Israelia vastaan.


title: Abbas al-Musawi

text: Abbas al-Musawi myös lupasi "tehostaa Hizbollahin sotilaallista, poliittista ja populistista toimintaa, heikentääkseen rauhanneuvotteluja." Hän ei tukenut toimimista tavallisessa puoluepolitiikassa. Toisin kuin muut Hizbollahin johtohahmot, hän kannatti Taifin sopimuksen hyväksymistä, jossa sovittiin teokraattisen valtion hylkäämisestä Libanonissa.


title: Abbas al-Musawi

text: 16. helmikuuta 1992 Israelin Apache-helikopterit ampuivat ohjuksia al-Musawin autosaattueeseen etelä-Libanonissa. Surmansa saivat Abbas al-Musawi itse, hänen vaimonsa, hänen viisivuotias poikansa ja neljä muuta. Israelin mukaan hyökkäys oli suunniteltu kostoksi Israelin sotilaiden kidnappauksesta ja kuolemasta vuonna 1986 ja Yhdysvaltojen merijalkaväkeen kuuluneen YK:n rauhanturva-upseeri William R. Higginsin sieppauksesta vuonna 1988.


title: Abbas al-Musawi

text: Al-Musawin seuraajaksi Hizbollahin johtoon valittiin 32-vuotias Hassan Nasrallah.


title: BMW i3

text: BMW i3 on BMW:n vuodesta 2013 lähtien valmistama viisiovinen sähköauto ja valmistajansa ensimmäinen sarjatuotantoon päätynyt täysin sähköinen automalli. BMW i3 -malleja on kaksi. Ensimmäisen mallin akkukapasiteetti on 60 ampeerituntia ja suuremman toimintamatkan mahdollistava malli, jonka akkukapasiteetti on 94 ampeerituntia. Konseptivaiheessa auto tunnettiin nimellä BMW Mega City Vehicle.


title: BMW i3

text: Vuoden 2013 Euro NCAP -kolaritestistä i3 sai tulokseksi neljä tähteä viidestä.


title: Yhdysvaltain edustajainhuoneen puhemies

text: Yhdysvaltain edustajainhuoneen puhemies () on Yhdysvaltojen kongressin alahuoneen eli edustainhuoneen puheenjohtaja. Virka perustettiin vuonna 1798 Yhdysvaltojen perustuslain 1. artiklan, 2. osan julistuksella "Edustajanhuone valitkoon itselleen puhemiehen..." Perustuslaki ei edellytä, että puhemies valitaan kongressin edustajista, mutta tähän mennessä jokainen virkaa kantanut on ollut edustajainhuoneen jäsen.


title: Yhdysvaltain edustajainhuoneen puhemies

text: Puhemies on Yhdysvaltain hallinnon kolmanneksi ylin virka presidentin ja varapresidentin jälkeen. Tämän jälkeen tulee senaatin varapuheenjohtaja President pro tempore. Edustajainhuoneen puhemies ei ole puolueeton, vaan edustaa yleensä edustajainhuoneen enemmistöpuoluetta ja toimii virassaan osana puolueen toimintaa. Puhemies ei yleensä jaa puheenvuoroja eikä johda keskustelua, vaan delegoi sen alaisilleen. Hän ei myöskään yleensä osallistu keskusteluihin ja äänestää harvoin. Edustajainhuoneen ja enemmistöpuolueen johtamisen lisäksi puhemies vastaa erilaisista edustajainhuoneen hallinnollisista tehtävistä sekä edustaa vaalipiiriään.


title: Yhdysvaltain edustajainhuoneen puhemies

text: Yhdysvaltain nykyinen puhemies on tehtävään 3. tammikuuta 2019 valittu Kalifornian osavaltion kongressiedustaja Nancy Pelosi, joka on tehtävässään 55. viran perustamisen jälkeen.


title: Harry Augustus Garfield

text: Harry Augustus ”Hal” Garfield (s. 11. lokakuuta 1863 – 12. joulukuuta 1942) oli yhdysvaltalainen lakimies, akateemikko ja virkamies. Hän toimi elämänsä aikana Princetonin yliopiston professorina, Williams Collegen johtajana ja polttoaineiden sääntelyä valvoneen liittovaltion viraston johtajana ensimmäisen maailmansodan aikaan.


title: Harry Augustus Garfield

text: Harry Garfieldin isä oli Yhdysvaltain presidentti James Garfield.


title: Newfoundlandin sotaretki (1702)

text: Newfoundlandin sotaretki oli englantilaisen kapteeni John Leaken johtama merisotilaallinen ryöstöretki elo–lokakuussa 1702, joka kohdistui Ranskan siirtomaa-asutuksiin Pohjois-Atlantin Newfoundlandin saarella ja sen vasallisaareen Saint-Pierreen. Sotaretki tapahtui kuningatar Annan sodan alkuvaiheessa. Sota oli osa suurempaa eurooppalaista konfliktia, Espanjan perimyssotaa.


title: Newfoundlandin sotaretki (1702)

text: Leaken laivasto hyökkäsi Ranskan uudisasutuksiin Newfoundlandin eteläisellä rannalla, tuhoten kalastusasemia ja muuta infrastruktuuria. He kaappasivat kalastus- ja kauppalaivoja, ja tuhosivat useimmat Saint-Pierren asutuksista. Lopuksi ennen palaamistaan Englantiin, Leake kaappasi useita laivoja Ranskan kauppasaattueelta, joka oli matkalla Eurooppaan. Yhteensä yli 50 laivaa kaapattiin ja kuusi kausiluonteista siirtokuntaa tuhottiin. Vahvasti linnoitettuun ranskalaiseen tukikohtaan, Plaisanceen, ei hyökätty.


title: Keskuslämmitys

text: Keskuslämmitys on rakennuksen lämmitystapa, jossa lämpö tuotetaan keskitetysti ja jaellaan sitten eri kohteisiin lämmönjakojärjestelmällä.


title: Keskuslämmitys

text: Tyypillinen konstruktio on vesikiertolämmitys. Siinä vettä lämmittävä lämpökattila varaa lämminvesivaraajaa. Kiertovesipumppu kierrättää varaajassa lämpenevää vettä suljetussa vesiputkistossa, jonka varrella vesi kiertää lämpöpattereissa ja luovuttaa lämpöä eri tiloihin halutun määrän.


title: Keskuslämmitys

text: Kaukolämpö on järjestelmä, jossa lämpö tuotetaan alueellisesti keskitetysti ja lämpö siirretään verkoston kautta kiinteistöihin, jotka edelleen jakavat sen tiloihinsa omalla lämmönjakojärjestelmällään.


title: Emily Dale

text: Emily Dale on englantilainen näyttelijä joka näytteli Katie Belliä elokuvissa Harry Potter ja viisasten kivi ja Harry Potter ja salaisuuksien kammio. Myöhemmin tässä roolissa esiintyi Georgina Leonidas.


title: Aleksei Uljukajev

text: Uljukajev on toiminut Venäjän johdon neuvonantajana ja avustajana. Hän oli 2000–2010 professorina moskovalaisissa yliopistoissa, ja vuonna 2013 hän työskenteli keskuspankin varajohtajana. Hän on valmistunut Moskovan valtionyliopistosta väitellyt taloustieteen tohtoriksi Ranskassa Pierre Mendès France -yliopistosta.


title: Aleksei Uljukajev

text: Uljukajevia vastaan nostettiin marraskuussa 2016 lahjussyyte, hänet pidätettiin ja hänet erotettiin talouskehitysministerin virasta. Julkisuudessa arvioidaan että hän sai syytteen pelotteeksi muille korkeassa asemassa oleville venäläisille. Tapauksen taustalla on öljyalan kauppa. Valtion omistama Rosneft osti valtion ostaman Bašneftin, ja kauppaa sanottiin yksityistämiseksi. Uljukajev vastusta kauppaa aluksi, mutta kääntyi myöhemmin kannattamaan sitä. Tässä yhteydessä Uljukajev olisi saanut huomattavan lahjussumman Rosneftilta. Yritystä vastaan ei ole nostettu syytettä lahjuksen antamisesta. Rosneftin johdossa on Igor Setšin joka on ollut Putinin aikana korkeissa tehtävissä.


title: Aleksei Uljukajev

text: Uljukajevin pidätys tapahtui dramaattisesti keskellä yötä, ja hän on vuoden 1991 korkeimmassa asemassa oleva henkilö joka on Venäjällä pidätetty. Kyseessä on myös ensimmäinen kerta, kun venäläinen ministeri pidätetään korruption takia. Kriittisten venäläisten kommentoijien mukaan lahjusten antaminen olisi lavastus.


title: Kotimaan Energia

text: Kotimaan Energia (aikaisemmin Suomen Energiayhtiö) on norjalaiseen suureen Hafslund-konserniin kuuluva Suomessa toimiva sähkönmyyntiyhtiö.


title: Kotimaan Energia

text: Yhtiön liikevaihto vuonna 2015 oli noin 27 miljoonaa euroa ja nettotulos 1,044 miljoonaa euroa. Sijoitetun pääoman tuottoprosentti oli 39,1 ja omavaraisuusaste 47,3 prosenttia, kasvuprosentin ollessa -3,7 prosenttia. Henkilöstöä oli 31.


title: Kotimaan Energia

text: Vuonna 2018 Kotimaan Energia aloitti sähkösopimusten face-to-face-myynnin, mutta puhelinmarkkinointi tuotti silti useimmat asiakkaat. Feissauksessakin tehdään sopimuksia eikä tarjouksia sopimuksista.


title: Kotimaan Energia

text: Kotimaan Energia on päätynyt myyntitoimintansa takia kilpailu- ja kuluttajaviraston seurantalistalle. Viraston lakimiehen arvion mukaan yhtiön aggressiivisesta puhelinmyynnistä oli tullut kuluttajaneuvontaan marraskuussa 2016 jo satakunta valitusta. Yhtiön puhelinmyynnin laajamittaisuus ja valitusmäärät ovat alan suurimpia. Suurin osa valituksista on koskenut epäselvyyksiä puhelinmyyntitilanteessa, joissa kuluttaja on luullut saavansa tarjouksen sähkösopimuksesta, mutta puhelinmyyjä on kuitenkin lähettänyt sopimusvahvistuksen, jossa sähkösopimus tulee voimaan, jos kuluttaja ei sitä erikseen peruuta määräajassa.


title: Kotimaan Energia

text: Syksyllä 2017 Kuluttajavirasto huomautti yhtiötä harhaanjohtavasta markkinoinnista, koska puhelinmyyjät lähettivät sopimuksia asiakkaille, jotka luulivat saavansa tarjouksen. Vuonna 2018 myyntipuheluiden epäselvyydet jatkuivat, vaikka myyntijohtajan mukaan sellaisiin puututaan.


title: Totuudenjälkeinen politiikka

text: Totuudenjälkeinen politiikka tarkoittaa poliittista kulttuuria jossa päätöksiin vaikuttaa lähinnä tunteisiin vetoaminen, joka ei ole yhteydessä politiikkaan, sekä sellaisten asioiden toistelu, joiden totuudellisuudesta ei välitetä.


title: Totuudenjälkeinen politiikka

text: Totuudenjälkeisyys () tarkoittaa Oxfordin englannin kielen sanakirjan mukaan "olosuhteita, joissa objektiiviset faktat vaikuttavat yleiseen mielipiteeseen vähemmän kuin tunteisiin ja henkilökohtaisiin vakaumuksiin vetoaminen". Oxfordin sanakirjan mukaan käsitettä tutuudenjälkeinen käytti nykymerkityksessään serbialais-amerikkalainen näytelmäkirjailija Steve Tesich "The Nation" -lehdessä kirjoituksessaan vuonna 1992, jossa hän käsitteli Persianlahden sodan ja Iran-Contra-skandaalin vaikutuksia. Käsitteen "totuudenjälkeinen politiikka" ensimmäisenä käyttäjänä on pidetty blogikirjoittaja David Robertsia, joka käytti termiä "Grist"-lehdelle kirjoittamassaan kolumnissa, jonka hän oli päivännyt aprillipäivälle 2010.


title: Totuudenjälkeinen politiikka

text: Politiikan kommentaattorit ovat huomanneet totuudenjälkeisen politiikan lisääntyneen esimerkiksi Yhdysvaltojen, Australian, Britannian ja Intian politiikassa, samoin myös muussa keskustelussa, joita käydään ympärivuorokautisen uutistulvan, uutisraportoinnin epätasapainoisuuden ja sosiaalisen median voimin.


title: Totuudenjälkeinen politiikka

text: Termin totuudenjälkeinen politiikka käyttö laajeni erityisesti vuonna 2016 Yhdysvalloissa vuoden 2016 presidentinvaalien aikaan ja Britannissa Brexit-äänestyksen aikaan.


title: Totuudenjälkeinen politiikka

text: Oxfordin sanakirja valitsikin englanninkielisen sanan ”totuudenjälkeinen” vuoden 2016 sanaksi.


title: Viktoriasininen BO

text: Viktoriasininen BO eli Basic Blue 7 (CHNCl) on triaryylimetaaniväreihin kuuluva orgaaninen yhdiste. Yhdistettä käytetään muun muassa musteiden valmistuksessa.


title: Viktoriasininen BO

text: Viktoriasininen BO:ta valmistetaan kolmivaiheisella reaktiolla. 4,4′-bis(dietyyliamino)bentsofenoni ja fosgeeni reagoivat muodostaen diklooriketonijohdannaisen, joka kondensoituu N-etyyli-1-naftyyliamiinin kanssa värittömäksi leukoväriksi, joka hapetetaan viktoriasininen BO:ksi.


title: Viktoriasininen BO

text: Viktoriasininen BO:ta käytetään sinisenä väriaineena painomusteissa sekä mustekynissä. Sitä voidaan käyttää myös vesiväreissä sekä tekstiilien, paperin ja muovien väriaineena. Viktoriasininen BO soveltuu myös käytettäväksi herkistimenä eräiden syöpien fotodynaamisessa hoidossa. Yhdisteen absorptiomaksimi on aallonpituudella 612 nm.


title: Last Rites

text: Last Rites voi tarkoittaa ainakin seuraavia:


title: Nainen kukkoryijyllä

text: Nainen kukkoryijyllä on taidemaalari Akseli Gallen-Kallelan maalaama, realistinen öljyvärimaalaus vuodelta 1888. Teos esittää naista "Keuruun ryijyllä", jonka Gallen-Kallela otti mukaansa Pariisin.


title: Keuruun ryijy

text: Keuruun ryijy on morsiusryijy, joka on ilmeisesti kudottu Keuruulla vuonna 1782. U. T. Sirelius luokittelee ryijyn myös sarviryijyksi, koska vihreä kuvio ryijyn keskellä muodostaa sarven muodon.


title: Keuruun ryijy

text: Se tunnetaan myös nimellä kukkoryijy, joka on tullut tunnetuksi Akseli Gallen-Kallelan Pariisissa 1880-luvun maalaamien teosten taustalla. Akseli Gallen-Kallela osti ryijyn toisella käynnillään Keuruulla vuonna 1886. Ryijyn omistaa Gallen-Kallelan Museo.


title: Keuruun ryijy

text: Morsiusryijy edustaa kansanomaisia ryijyjä, joita on Suomessa kudottu 1700-luvun lopulta 1860-luvulle. Keuruun ryijy edustaa tätä kautta. Keuruun ryijyssä on sinisen reunuksen yläreunassa keskellä vuosiluku 1782, joka voi olla joko ryijyn kudontavuosi tai hääparin avioliiton solmimisvuosi. Ryijyn värit sininen ja punainen viittaavat varakkaaseen taloon, jossa ryijy on ollut.


title: Keuruun ryijy

text: Keuruun ryijy on yksilevyinen ryijytekniikalla kudottu. Ryijyn loimi on rohdinpellavaa ja sen kude on pellava- ja villalankojen sekoitus. Nukkarivien välit ovat noin 1,2 senttimetriä, ja niihin on kudottu kahdeksan kudelankaa. Ryijy on kokonaan nukitettu. Nukka on yksinkertaiseksi kehrättyä villalankaa. Nukkalanka on yksinkertaista villalankaa ja samassa nukassa on neljä tai useampi lanka. Nukan pituus on 2,5 senttimetriä. Nukitus on tehty tavallisella ryijysolmulla.


title: Keuruun ryijy

text: Ryijy on kasviväreillä värjätty. Ryijyn keskiosa on punainen ja keskustaa ympäröi leveät siniset kehykset. Morsian ja sulhanen, tulppaanit, malja, kruunu sekä nimikirjaimet HMSA ovat punaisella pohjalla. Reunuksessa on erilaisia ja erivärisiä kuvioita, kuten kukkoja, papukaijoja, sydämiä, maljakoita ja morsiussalkoja.


title: Keuruun ryijy

text: Ryijy esiintyy useissa tunnetuissa maalauksissa, kuten "Äiti sairaan lapsensa vuoteen ääressä", "Démasquée", "Nainen kukkoryijyllä", "Pekka Halonen soittaa kannelta", "Eero Järnefelt maalaamassa" sekä "Äiti ja lapsi".


title: Abdulaziz Belraysh

text: Abdulaziz Belraysh (; s. 12. heinäkuuta 1990) on libyalainen jalkapalloilija. Laitapuolustajana pelaava Belraysh edusti viimeksi Tunisian pääsarjassa Club Africainia kaudella 2011–2012.


title: Abdulaziz Belraysh

text: Belraysh on pelannut Libyan maajoukkueessa vuodesta 2009 lähtien. Hän oli mukana 2012 Afrikan-mestaruuskisoissa.


title: Lesley Sharp

text: Lesley Sharp (s. 3. huhtikuuta 1960 Manchester, Iso-Britannia), on brittiläinen näyttelijä ja ohjaaja. Sharp tunnetaan rooleistaan useissa televisiosarjoissa, mutta hän on esiintynyt myös elokuvissa ja teatterissa.


title: Lesley Sharp

text: Sharp valmistui vuonna 1982 Guildhall School of Music and Drama -teatterikoulusta.


title: Lesley Sharp

text: Hän sai vuonna 1997 parhaan sivuosan Bafta-palkinnon ehdokkuuden roolistaan Jean Horsefallina elokuvassa "Housut pois!" ja hän voitti muiden näyttelijöiden kanssa elokuvasta parhaan näyttelijäkokoonpanon SAG-palkinnon.


title: Lesley Sharp

text: Vuonna 2008 Sharp esiintyi sivuroolissa Sky Silvestryna tieteissarjan "Doctor Who" jaksossa "Huviretki helvettiin". Sarjan luoja ja tuottaja Russell T Davies kertoi samana vuonna haastattelussa halustaan tehdä Sharpista sarjan ensimmäinen naispuolinen Tohtori.


title: Lesley Sharp

text: Lesley Sharp syntyi Manchesterissa vuonna 1960 ja hänen äitinsä antoi hänet adoptoitavaksi. Sharp kasvoi Liverpoolissa ja muutti 18-vuotiaana Lontooseen.


title: Lesley Sharp

text: Sharp on naimisissa näyttelijä Nicholas Gleavesin kanssa ja heillä on kaksi poikaa.


title: Vasemmisto-oppositio (Neuvostoliitto)

text: Vasemmisto-oppositio oli Neuvostoliiton kommunistisessa puolueessa 1920-luvulla vaikuttanut ryhmä, joka arvosteli puoluejohdon politiikkaa ja varsinkin sitä tapaa, jolla uutta talouspolitiikkaa (NEP) tulkittiin Vladimir Leninin kuoleman jälkeen. Vasemmisto-opposition mielestä puolue oli poikkeamassa liikaa sosialismin periaatteista kapitalismin ja markkinatalouden suuntaan. Opposition johtajana pidettiin Lev Trotskia. Vallan itselleen keskittänyt puolueen pääsihteeri Josif Stalin vaiensi opposition 1920-luvun lopussa, mutta omaksui osittain sen taloudellisen ohjelman viisivuotissuunnitelmien muodossa.


title: Vasemmisto-oppositio (Neuvostoliitto)

text: Leninin vuonna 1921 lanseeraama NEP-politiikka oli taloudellisesti menestyksekäs, mutta se ei koskaan ollut suosittu kommunistisen puolueen johdossa, koska sen pelättiin johtavan uuden porvariston syntyyn. Näkyvin kriitikoista oli jo Leninin eläessä Lev Trotski, jonka mielestä koko kansantalouden suunnittelu olisi pitänyt antaa keskitetysti Gosplanin käsiin ja teollisuuden kehittämiseen panostaa huomattavasti enemmän. Leninin jäätyä sairautensa vuoksi sivuun päätöksenteosta Trotski alkoi vuoden 1923 aikana arvostella entistä näkyvämmin puoluejohdon talouspolitiikassa tekemiä virheitä, joiden seurauksena teollisuustuotteiden hinnat olivat karanneet käsistä ja talonpojat alkoivat jälleen pantata maataloustuotteita niiden myymisen sijasta. Trotskin kritiikin innostamana puolueesta nousi esiin ryhmä, joka vaati NEP-politiikasta luopumista ja valtion roolin kasvattamista taloudessa. Osa puoluejohtajista pelkäsi Trotskin aloittaneen valtataistelun puolueen hallinnasta Leninin jälkeen, joten Grigori Zinovjev, Lev Kamenev ja pääsihteeri Josif Stalin muodostivat niin sanotun troikan, jonka päämääränä oli pysäyttää Trotskin eteneminen valtapelissä. Tämän jälkeen kiista laajeni talouspoliittisista erimielisyyksistä koskemaan myös Stalinin tapaa johtaa puoluekoneistoa, jota Trotskin kannattajat pitivät epädemokraattisena, byrokraattisena ja liian keskusjohtoisena.


title: Vasemmisto-oppositio (Neuvostoliitto)

text: Trotski arvosteli lokakuun alussa 1923 puolueen sisäistä päätöksentekoa ja Stalinin toimia keskuskomitealle osoittamassaan avoimessa kirjeessä. Kaikkiaan 46 merkittävää puolueen jäsentä allekirjoitti 15. lokakuuta 1923 julkistetun samansisältöisen julistuksen, jossa toistettiin Trotskin kritiikki väärästä talouspolitiikasta ja haitallisesta vallan keskittymisestä puolueen sihteeristölle. Julistus merkitsi vasemmisto-opposition ensimmäistä avointa esiin astumista, vaikka suurin osa allekirjoittajista liittikin mukaan henkilökohtaisia varauksia julistuksen sisällön suhteen. Trotski itse ei allekirjoittanut 46:n julistusta, mutta mukana oli muun muassa Jevgeni Preobraženskin ja Georgi Pjatakovin kaltaisia tunnettuja nimiä. Puoluejohto tuomitsi julistuksen vahingollisena ryhmäkuntaisuutena. Trotski jatkoi arvostelua joulukuussa 1923 kirjana julkaisemassaan artikkelikokoelmassa "Novyi kurs" (”Uusi suunta”) ja monet muut liittyivät debattiin. Trotskin-vastaisuus sai tässä vaiheessa aiemman vasemmistokommunistien johtajan Nikolai Buharinin liittymään troikan puolelle, mikä heikensi vasemmisto-opposition mahdollisuuksia voittaa kamppailu puolueesta. Vasemmisto-opposition ja troikan kiista ajoi puolueen avoimeen hajaannukseen erityisesti Leninin kuoltua tammikuussa 1924.


title: Vasemmisto-oppositio (Neuvostoliitto)

text: Vasemmisto-opposition ja Trotskin vastaisen kamppailun yhteydessä Stalin kehitti vastavedoksi teorian ”sosialismista yhdessä maassa”, jonka hän julkisti joulukuussa 1924. Koska Trotski puhui jatkuvan maailmanvallankumouksen välttämättömyydestä, Stalin keksi sille vastakkaisen opin, jonka mukaan sosialismia voitaisiin rakentaa yksin Neuvostoliitossa, vaikka muu maailma pysyisi vielä pitkään kapitalistisena.


title: Vasemmisto-oppositio (Neuvostoliitto)

text: Vuoden 1925 aikana myös Zinovjev ja Kamenev tulivat siihen tulokseen, että NEP-politiikka ja vallan keskittyminen Stalinin johtamalle koneistolle olivat menneet liian pitkälle, ja he kääntyivät Stalinia vastaan. Buharin sen sijaan pysyi Stalinin liittolaisena ja ryhtyi vaatimaan, että NEP-politiikan markkinavetoisuutta olisi vietävä entistäkin pidemmälle. Stalinin asema oli tässä vaiheessa jo niin vahva, että vuoden 1926 alussa Zinovjev ja Kamenev joutuivat liittoutumaan Trotskin kanssa, jolloin vasemmisto-oppositiosta tuli niin sanottu yhdistynyt oppositio.


title: Vasemmisto-oppositio (Neuvostoliitto)

text: Opposition edustajat syrjäytettiin vähitellen puoluejohdosta. Trotski erotettiin virastaan sota- ja laivastoasiain kansankomissaarina tammikuussa 1925 ja Zinovjev asemastaan Leningradin puoluejohtajana tammikuussa 1926. Vuoden 1926 aikana Trotski, Zinovjev ja Kamenev pudotettiin yksitellen pois politbyroosta, johon tuli heidän tilalleen Stalinin uskollisia kannattajia. Opposition edustajien kirjoituksia lakattiin julkaisemasta "Pravdassa", puoluekokouksissa heidän puheenvuoronsa peitettiin metelöinnillä ja heidän kannattajiensa kokoontumiset hajotettiin. Oppositio julkaisi vielä keväällä 1927 uuden 89:n allekirjoittajan julistuksen ja saman vuoden syyskuussa ”kolmentoista ohjelmana” tunnetun lähes 200-sivuisen toimintaohjelman puolueelle. Puoluejohto julisti ohjelmaesityksen ”laittomaksi vastavallankumoukselliseksi asiakirjaksi” saaden näin tekosyyn opposition lopulliseen nujertamiseen. Lokakuussa 1927 Trotski, Zinovjev ja Kamenev erotettiin keskuskomiteasta ja marraskuussa koko puolueesta. Joulukuussa 1927 pidetyssä puolueen 15. edustajakokouksessa Kamenev ja Zinovjev irtisanoutuivat kaikista mielipiteistään, joten heidät luvattiin ottaa takaisin puolueen jäseniksi puolen vuoden koeajan jälkeen, mikä myös tehtiin. Tämä merkitsi yhdistyneen opposition hajoamista.


title: Vasemmisto-oppositio (Neuvostoliitto)

text: Samassa marraskuun 1927 puoluekokouksessa jäljelle jäänyt vasemmisto-oppositio julistettiin nyt laittomaksi vastavallankumoukselliseksi puolueeksi ja 98 siihen kuulunutta tunnettua henkilöä julistettiin erotetuiksi puolueesta. Parin seuraavan kuukauden aikana toista tuhatta oppositioon kuulunutta vangittiin tai määrättiin sisäiseen karkotukseen. Karkotettuja olivat muun muassa Trotski, Preobraženski, Karl Radek ja Christian Rakovski. Adolf Joffe teki itsemurhan. Karkotetut oppositiolaiset jatkoivat aluksi salaista yhteydenpitoa, mutta seuraavien vuosien kuluessa useimmat irtisanoutuivat mielipiteistään saadakseen asemansa takaisin. Pjatakov, Radek ja Vladimir Antonov-Ovsejenko tekivät kääntymyksensä jo vuoden 1928 aikana vakuututtuaan Stalinin esittelemästä uudesta viisivuotissuunnitelmasta, joka merkitsi askelta opposition aiemman talousohjelman suuntaan. Trotski itse pysyi taipumattomana, joten hänet karkotettiin vuoden 1929 alussa kokonaan maasta.


title: Vasemmisto-oppositio (Neuvostoliitto)

text: Kun Stalin vuonna 1928 päätti luopua NEP-politiikasta, sen jatkamista kannattaneet Buharin, Aleksei Rykov ja Mihail Tomski muodostivat niin sanotun oikeisto-opposition. Stalin kukisti seuraavaan vuoteen mennessä myös heidät.


title: Vasemmisto-oppositio (Neuvostoliitto)

text: Trotskin ulkomaiset kannattajat perustivat 1930 Kommunistisen internationaalin puitteissa toimineen Kansainvälisen vasemmisto-opposition, jonka kannattajat kuitenkin erotettiin Kominternista.


title: Sakset!

text: Sakset! on Terveiden Käsien Läjä Äijälän yhdessä Circlen Jussi Lehtisalon ja Tomi Leppäsen kanssa muodostama elektronisen musiikin yhtye, jonka musiikkia "Soundin" Sami Nissinen kuvailee ”vaihtoehtomuusikoiden elektronimyrskyksi”. Yhtyettä on luonnehdittu suomalaiseksi superyhtyeeksi.


title: Sakset!

text: Sakset! on julkaissut levyn "Lahja" Ektro Recordsin kautta. Levy on saanut kriitikoilta myönteisen vastaanoton. "Helsingin Sanomien" Mervi Vuorela antoi arviossaan yhtyeen levylle neljä tähteä. Soundin Sami Nissinen antoi sille viisi tähteä.


Newarkin roomalaiskatolinen arkkihiippakunta () on katolisen kirkon arkkihiippakunta New Jerseyssä Yhdysvalloissa. Siihen kuului vuonna 2013 yli 1,4 miljoonaa jäsentä, 756 pappia, 268 munkkia ja 853 nunnaa. Hiippakunnan omistuksessa on useita oppilaitoksia mm. Seton Hallin yliopisto.


Luettelo Akseli Gallen-Kallelan taideteoksista, joissa Keuruun ryijy esiintyy sisältää Akseli Gallen-Kallelan vuosina 1887-1888 toteuttamia taideteoksia, jotka on maalattu Pariisissa. Taiteilija asui vuokrahuoneessa rué Ménessierin numerossa 9, nykyisin Rué Aristide Bruant no. 9 ja rue des Abbesses no. 61:n kulmauksessa. Luettelo auttaa hahmottamaan aikakauden tunnettujen teosten kuten "Démasquée" (1887) taustaa, kertoo Gallen-Kallelan keräilyhistoriasta ja näyttää selkeänä muodostuvan teosryhmän .


title: Mustajärvi (Loimaa)

text: Mustajärvi on Paimionjoen vesistöön kuuluva järvi Mellilässä Loimaalla. Järven korkeus merenpinnasta on 87,2 metriä, pinta-ala 1,53 hehtaaria ja rantaviivan pituus 0,49 kilometriä. Järven lasku-uomana on Paimionjoen suurimman sivujoen Tarvasjoen latvahaara Järvenoja ja se kuuluu Tarvasjoen yläosan valuma-alueeseen.


title: Mustajärvi (Loimaa)

text: Järvi sijaitsee Säkylänharjulta Mellilään ulottuvalla harjujaksolla ja sen ohi kulkee valtakunnallisesti merkittävän rakennetun kulttuuriympäristön muodostava historiallinen maantie Huovintie.


title: Mustajärvi (Loimaa)

text: Järven rannalla on Suomen luterilaisen evankeliumisyhdistysksen omistama Mustajärven leirikeskus.


title: Lähiö

text: Lähiö (alk. asumalähiö) on suomen kielessä nimitys asuinalueelle, joka sijaitsee esikaupunkialueella ja jonka rakennuskanta koostuu tyypillisesti elementtikerrostaloista. Yleensä lähiöt ovat ensisijaisesti asuinalueita eikä niissä juuri ole työpaikkoja peruspalveluita lukuun ottamatta.


title: Lähiö

text: Käytännössä lähiö tarkoittaa kiinteästä kaupunkirakenteesta erilleen rakennettua asuntoaluetta, joka on riippuvainen varsinaisesta kaupungista ja sen työpaikoista, palveluista ja joukkoliikenteestä. Kielitoimiston sanakirjan mukaan ”lähiö on taajaman osa, jolla on oma liikekeskuksensa tärkeimpine palveluineen”.


title: Lähiö

text: Lähiö on suomenkielinen termi, jonka Otto-Iivari Meurman lainasi maantieteestä omaa lähiöperiaatettaan varten 1940-luvulla. Meurman viittasi asumalähiöllä kaupunkirakenteelliseen yksikköön, johon sopi 6000 asukasta. Lähiöperiaatteessa korostui yksikön sijainti erillään vanhasta kaupunkirakenteesta.


title: Lähiö

text: Eri vuosikymmenten aikana termi on saanut erilaisia kerroksia ja symbolisia merkityksiä. Toisaalta lähiö-sanalla voidaan viitata tyypillisiin, sodan jälkeen erilleen kantakaupungista rakennettuihin kerrostaloasuinalueisiin, toisaalta se on myöhemmin saanut symbolisen merkityksen kaupunkihierarkian alimmaisena asuinalueena.


title: Lähiö

text: Lähiöiden perusajatus pohjautuu Ebenezer Howardin vuonna 1893 esittelemään "puutarhakaupunkiperiaatteeseen", jossa itsenäisten asuinalueiden väliin jätettiin suuria puistoalueita. Tällaisia alueita toteutettiin vuosisadan alussa Englannissa ja myöhemmin muuallakin. Vuonna 1929 Yhdysvalloissa esiteltiin Clarence Perryn lähiöperiaatteessaan kehittämä ns. "naapurustoyksikkö" eli "neighborhood unit". Siinä oli tarkoitus jäsentää kaupunki toimiviksi yksiköiksi, joissa oli työpaikkoja vain asukkaiden peruspalveluita varten. Naapurustoyksikkö rakentui aluekeskuksen ympärille ja rajautui ympärillä oleviin liikenneväyliin yhtenäisenä osana kaupunkirakennetta. Suositeltu asukasluku oli 5 000–6 000.


title: Lähiö

text: 1940-luvun englantilaisessa kaupunkisuunnittelussa lähiö yhdistettiin hajakeskitykseen. Lontoon ylikaupungistumista pyrittiin purkamaan jäsentämällä kaupunki yhdyskunniksi, joihin muodostettaviin lähiöihin väestöä siirrettäisiin ruuhkautuneimmilta alueilta. Lähiön tarkoituksena oli parantaa olemassaolevaa kaupunkirakennetta ja toimia mallina uusille alueille.


title: Lähiö

text: Lähiörakentaminen tuli ajankohtaiseksi toisen maailmansodan jälkeen, kun tarvittiin nopeasti nykyaikaisia asuntoja kasvavalle kaupunkiväestölle. Termiä lähiö käytettiin uusien, sodan jälkeen rakennettujen asuinalueiden suunnittelussa, toteutuksessa ja markkinoinnissa. Pian lähiöihin alettiin liittää negatiivisia piirteitä, ja niiden käsittely mediassa oli 1960-luvun lopulta lähtien pääasiassa ongelmakeskeistä.


title: Lähiö

text: Suomen kielessä lähiö-sanasta on myös tullut kaupunkihierarkian alimmaista asuinaluetta kuvaava sana, vaikka alun perin sanaa käytettiin myönteisemmässä merkityksessä. Muiden maiden sanoja, joilla viitataan kaupunkihierarkian alimmaiseen asuinalueeseen, ovat muun muun muassa amerikkalainen getto, ranskalainen banlieue, italialainen quarteri degradati, brasilialainen favela ja argentiinalainen villa miseria. Yhteistä keskustelulle slummeista, lähiöistä ja getoista on, että niitä syrjitään symbolisesti ja sosiaalisekonomisesti. Mervi Ilmosen mukaan ne ovat alueita, "joille on ominaista isolaatio ja sosiaalinen alemmuus, jonne kaupungin köyhin väestönosa sijoittuu ja jotka kärsivät sosiaalisen stigmatisaation kierteestä".


title: Lähiö

text: Yhdysvaltalainen slummi tai ghetto poikkeaa eurooppalaisesta lähiöstä rakenteeltaan, kehitykseltään ja sosiaaliselta dynamiikaltaan. Yhdysvalloissa keskiluokka muutti pois kaupungin keskustoista esikaupunkialueiden omakotitaloihin, Euroopassa työväenluokka asuu kaupungin ulkokehillä lähiöissä. Entisten sosialististen maiden lähiöt ovat muiden Euroopan maiden lähiöihin verrattaessa yksitoikkoisempia, mittakaavaltaan isompia ja väestöltään heterogeenisempiä. Asunnoissa korostuvat yksiöt ja kaksiot. Mervi Ilmosen mukaan jälkisosialistisissa maissa ”lähiöihin kohdistuvassa syrjinnässä on voimakas symbolinen lataus: ne ovat epäsuositun sosialismin ajan näkyvin ja konkreettisin aikaansaannos ja merkki kaupunkikuvassa.”


title: Lähiö

text: Kaikkien lähiöiden rakentamiselle yhteistä on kuitenkin ollut tavoite asuntopulan voittamisesta. Esimerkiksi Ruotsissa asuntopolitiikan keinoksi otettiin miljoonaohjelma, jonka puitteissa oli tarkoitus rakentaa miljoona asuntoa kymmenen vuoden aikana. Suomessa lähiöitä rakennettiin miltei samoihin aikoihin, erityisesti 1960- ja 1970-luvuilla. Suomalaiset lähiöt ovat kehittyneet ulkomaisiin lähiöihin verrattuna sosioekonomisesti kestävämmin.


title: Lähiö

text: Ongelmalähiön käsite on osin median itsensä synnyttämä ja ylläpitämä. Ranskalaista lähiökeskustelua tutkineen Loïc Wacquantin mukaan tiedontuottajat nostavat jonkun alueen ominaispiirteen esiin ja leimaavat sen epänormaaliksi, millä perustellaan aiheen käsittely mediassa. Ranskassa onkin kehittynyt lähiöuutisoinnin kulttuuri, jonka piirteitä ovat niin kutsutut lähiötoimittajat ja yliuutisointi. Linda Haapajärven ja Lotta Junnilaisen mukaan myös Suomessa lähiöuutisointi ja lähiöiden todellisuus ovat etääntymässä toisistaan: median tuottama kuva ongelmalähiöistä ei vastaa lähiöiden asukkaiden omaa kokemusta asuinalueestaan. Lähiön leimaamisella on myös kielteisiä seurauksia, sillä asukkaat voivat liittää kielteiset piirteet omaan minäkuvaansa. Leima voi heikentää alueen sosiaalista elämää ja tehdä yhteenkuuluvuudesta mahdotonta, jolloin kielteinen käsitys lähiöstä muuttuukin todeksi ja lisää eriarvoisuutta.


title: Kamtšatkan karhut

text: Kamtšatkan karhut on venäläisen valokuvaajan Sergey Gorshkovin teos, joka on ilmestynyt vuonna 2016 Lumo Publishingin kustantamana.


title: Kamtšatkan karhut

text: Alkusanoissa Gorshkov sanoo kuulleensa useasti elämänsä aikana, että "Kamtšatkan luonnosta saa aina hyviä kuvia, pystyttääpä kameransa minne tahansa". Hän myöntää sen todeksi ja sanoo siksi, ettei valokuvaajan uraa kannatakaan aloittaa sieltä, sillä "se on kuin pyrkisi parhaaksi kalastajaksi järvellä, joka kuhisee kalaa". Seudun kauneuden keskellä ei ole helppo löytää omaa aihepiiriään ja tyyliään.


title: Kamtšatkan karhut

text: Kamtšatkan niemimaalla on maailman suurin karhutiheys, ja Gorshkov on kuvannut siellä jopa ilman piilokojua.


title: Kamtšatkan karhut

text: Vuonna 1966 syntynyt Gorshkov on Venäjän tunnetuipia luontokuvaajia ja arvostettu myös maailmalla. Hän on National Geographicin kuvaaja ja ensimmäinen lehteen kiinnitetty venäläinen valokuvaaja. Hän on voittanut kaksi kertaa Venäjän vuoden luontokuvaajan tittelin ja saanut useita palkintoja luontokuvakilpailussa Wildlife Photographer of the Year, viimeksi vuonna 2015. Gorshkov on entinen metsästäjä, joka puhuu valokuvaamisen puolesta ja trofee-metsästystä vastaan. Hän aloitti valokuvauksen vasta 2000-luvun alkupuolella. Hän on Venäjän luontokuvaajien järjestön perustajia.


title: Kamtšatkan karhut

text: Tekstiosuudessa Gorshkov käy läpi luontokuvaaja uransa alkamista ja siirtymistään metsästäjästä valokuvaajaksi. Hän kertoo tarinoita kuvausretkiltä ja kohtaamistaan ongelmista.


title: Kamtšatkan karhut

text: Karhukuvien lisäksi kirjassa on kuvia kuningasmerikotkasta, punalohesta ja ketusta.


title: Nejdin sulttaanikunta

text: Nejdin sulttaanikunta ( "Salṭanat Najd") oli Najdin alueella nykyisen Saudi-Arabian alueella 1921–1926 toiminut lyhytaikainen sulttaanikunta.


title: Nejdin sulttaanikunta

text: Sulttaanikunnan synty tuli mahdolliseksi ensimmäisen maailmansodan aikana. Lähi-itää miehittäneet britit solmivat joulukuussa 1915 sopimuksen, jonka mukaan saudiklaania edustaneen ibn Sa’udin hallitsema alue tuli olemaan brittiläinen protektoraatti. Sopimuksen avulla ibn Sa’ud kukisti kilpailevan rašidi-klaanin vuoteen 1922 mennessä, mikä kaksinkertaisti hänen hallitsemansa alueen. Brittien tuki jatkui vuoteen 1924 asti. Vuonna 1921 ibn Sa’ud julistautui Nejdin sulttaaniksi. Vuonna 1924 hän valtasi sulttanikuntansa länsipuolella olleen islamilaisen naapurimaansa Hijazin kuningaskunnan.


title: Nejdin sulttaanikunta

text: Tammikuussa 1926 ibn Sa’ud julistettiin Hijazin kuninkaaksi Mekan suuressa moskeijassa. Yhdistetystä valtiosta käytettiin nimeä Nejdin ja Hijazin kuningaskunta. Vuonna 1932 valtiosta tuli Saudi-Arabia.


title: Veden poika

text: Veden poika ("Halfawin, asfur al-sath", ) on Férid Boughedirin ohjaama tunisialais-ranskalais-italialainen draamaelokuva vuodelta 1990. Siinä murrosikää lähestyvä, Tunisin kaupungin Halfaouinen kaupunginosassa 1970-luvulla varttuva Noura (ohjaajan veljenpoika Selim Boughedir) käy vielä muiden lasten kanssa naisten kylpylässä, mutta muutos alkaa olla väistämätön. Tarina seuraa koko yhteisön elämää Nouran kautta, jolla on lapsena pääsy naisten maailmaan ja poikana vapaus kulkea myös kodin ulkopuolisessa miesten maailmassa.


title: Veden poika

text: "Video-oppaassa" vuodelta 1994 Bello Romano kutsuu "Veden poikaa" kauniisti kuvatuksi ja yksinkertaiseksi, raimusiikin tukemaksi tarinaksi. Hän antaa sille kaksi tähteä viidestä, mikä vastaa sanallista arviota ”keskinkertainen”.


title: Dale

text: Dale voi tarkoittaa seuraavia:


title: Arktinen helmi – Wrangelinsaari

text: Arktinen helmi – Wrangelinsaari on venäläisen luontovalokuvaajan Sergey Gorshkovin kuvia sisältävä kuvateos, joka sisältää myös Andrei Palamartšukin tekstiosuuden Wrangelinsaaren historiasta.


title: Arktinen helmi – Wrangelinsaari

text: Gorshkovin suunnitelmana on kuvata Venäjän arktista aluetta idästä länteen, ja kirja Wrangelinsaaresta on hänen ensimmäisiä kohteitaan. Hän on kuvannut ilmastonmuutoksen uhkaaman saaren eläimistöä ja muuta luontoa. Unescon maailmanperintökohteen aseman saaneen saaren kasvisto on poikkeuksellinen. Siellä on jäännelajeja ja kokonaisia jäänteenomaisia luontovyöhykkeitä, esimerkiksi kryofyyttiaroja.


title: Arktinen helmi – Wrangelinsaari

text: Vuonna 1966 syntynyt Gorshkov on Venäjän tunnetuimpia luontokuvaajia ja arvostettu myös maailmalla. Hän on National Geographicin kuvaaja ja ensimmäinen lehteen kiinnitetty venäläinen valokuvaaja. Hän on voittanut kaksi kertaa Venäjän vuoden luontokuvaajan tittelin ja saanut useita palkintoja luontokuvakilpailussa Wildlife Photographer of the Year, viimeksi vuonna 2015. Gorshkov on entinen metsästäjä, joka puhuu valokuvaamisen puolesta ja trofee-metsästystä vastaan. Hän aloitti valokuvauksen vasta 2000-luvun alkupuolella. Hän on Venäjän luontokuvaajien järjestön perustajia.


title: Qatar kesäparalympialaisissa 2004

text: Qatar osallistui Ateenan kesäparalympialaisiin vuonna 2004 joukkueella, johon kuului kaksi urheilijaa kahdesta eri lajista. Kyseessä oli maan kolmas esiintyminen paralympialaisissa, eikä se saavuttanut mitaleita.


title: Qatar kesäparalympialaisissa 2004

text: Qatarin voimanostoedustaja, Mohamed Ali, sijoittui kilpailussaan seitsemänneksi nostettuaan 190 kiloa.Qataria edusti yleisurheilussa keihäänheittäjä Nasser Al Sahoti, joka sijoittui kilpailussaan kahdeksan heittäjän joukossa viidenneksi heittämällä 44.01 metriä.


title: Qatar kesäparalympialaisissa 2000

text: Qatar osallistui Sydneyn kesäparalympialaisiin vuonna 2000 joukkueella, johon kuului kolme urheilijaa kahdesta eri lajista. Kyseessä oli maan toinen esiintyminen paralympialaisissa, eikä se saavuttanut mitaleita.


title: Thomas Pesquet

text: Thomas Pesquet, (s. 27. helmikuuta 1978 Rouen, Ranska) on ranskalainen avaruusinsinööri, lentäjä ja Euroopan avaruusjärjestön (ESA) astronautti. Pesquet valittiin astronauttikoulutukseen vuonna 2009 ja maaliskuussa 2014 Sojuz MS-03 -lennon miehistön jäseneksi Retkikuntaan 50/51. Hän oli Retkikunnan 51 mukana kansainvälisellä avaruusasemalla (ISS) 17.11.2016 - 2.6.2017.


title: Aamu joella

text: Aamu joella on kosketinsoittaja Esa Kotilaisen vuonna 1995 julkaistu studioalbumi. Kotilainen on säveltänyt, sovittanut, äänittänyt ja miksannut levyn.


title: Aamu joella

text: Kaikki kappaleet säveltänyt Esa Kotilainen.


title: Pesuankankaan jätinkirkko

text: Pesuankankaan jätinkirkko oli Pohjois-Pohjanmaalla Siikajoen Paavolassa sijainnut tuhottu jätinkirkko. Muinaisjäännös on tuhoutuneena poistettu Museoviraston rekisteristä joulukuussa 2014.


title: Pesuankankaan jätinkirkko

text: Nyttemmin tuhoutunut jätinkirkko sijaitsi entisen Paavolan kunnan alueella Paavolan kirkosta 7,0 kilometriä itään aivan Siikajoen tuntumassa noin 250 metriä sen rannasta lounaaseen. Jätinkirkko sijaitsi Pesuankankaan mäen laella aivan läheisen maatalon rakennuksien välissä. Jätinkirkko on 34 metriä pitkä ja 24 metriä leveä. Sen kivivallit kehystivät suorakaiteen muotoinen alueen, jonka laskennallinen pinta-ala oli 820 neliömetriä (m²). Vallin kivistä useimmat ovat ihmisen nostettavissa, mutta osa kivistä ovat suurempiakin. Kivivallissa oli luoteis- ja kaakkois-sivuilla yhteensä kaksi matalampaa kohtaa, joita kutsutaan porteiksi.


title: Pesuankankaan jätinkirkko

text: Marianna Ridderstad mittasi jätinkirkon asennon ja porttien sijainnit Suomen jätinkirkkojen arkeoastronomisessa hankkeessa. Jätinkirkon pitemmän sivun kivivallit osoittivat (kaakko-luode-suuntaisena) kohti 317° pohjoisen suunnasta myötäpäivään. Portteja oli mitattu kaksi, jotka aukesivat jätinkirkon keskipisteestä katsoen suuntiin 137° ja 317° pohjoissuunnasta myötäpäivään lukien. Samassa tutkimuksessa ilmoitettiin jätinkirkon lähellä sijaitsevasta kiviröykkiöstä ja yhdestä pystyyn nostetusta kivestä. Muuten jätinkirkon lähiympäristö on täysin tuhoutunut.


title: Pesuankankaan jätinkirkko

text: Jätinkirkon dokumentoitu tutkimus alkaa jo vuonna 1789, kun Christfrid Ganander tutki paikalla neljää kiviröykkiötä. Hänen mukaansa paikka oli kalmisto. Aarne Europaeus (myöhemmin Äyräpää) tutki vuonna 1913 jätinkirkkoa ja löysi kaivauksien aikana asuinpaikkaan liittyvää kivikauteen ajoittuvaa materiaalia. Täällä tehtyjen löytöjen valossa hän kumosi Hjalmar Appelgrenin teorian, jossa jätinkirkot nimettiin rautakautisten pitkätalojen perustuksiksi. Julius Ailio ja Sakari Pälsi tarkastivat jätinkirkon vuonna 1920 ja Paula Purhonen vuonna 1979. Jätinkirkon tilanne todettiin Mika Sarkkisen inventoinnin yhteydessä vuonna 1997.


title: Pesuankankaan jätinkirkko

text: Varhaisin maininta Pesuankankaan jätinkirkosta on vuodelta 1789, kun Christfrid Ganander kirjoitti siitä Mythologia Fennicassaan. Sitä ei viime aikoina tutkittu kovinkaan paljon. Kohteessa sijainneen maatilan asukkaat laajensivat eläinsuojaansa, kun he samassa yhteydessä kaivauttivat koko jätinkirkon alueen pois ja kumosivat maat maatilan piha-alueen reunalle. Jätinkirkko tuhoutui kokonaan ja Museovirasto poisti kohteen suojelumääräyksen 4.12.2014. Teon tahallisuus todettiin oikeudessa ja siitä määrättiin tekijälle rangaistus.


title: Jim Rodford

text: James Walter ”Jim” Rodford (7. heinäkuuta 1941 St Albans, Englanti, Yhdistynyt kuningaskunta – 20. tammikuuta 2018) oli brittiläinen muusikko, joka toimi basistina muun muassa yhtyeissä Bluetones, The Kinks ja The Swinging Blue Jeans. Hän oli myös Argent-yhtyeen perustajajäsen.


title: Jim Rodford

text: 2000-luvulla Rodford oli mukana entisten Kinks-muusikoiden muodostamassa The Kast Off Kinks -kokoonpanossa.


title: Jim Rodford

text: Jim Rodford kuoli 76-vuotiaana 20. tammikuuta 2018 kaaduttuaan rappusissa.


title: Sandro Simonet

text: Sandro Simonet (s. 5. heinäkuuta 1995) on sveitsiläinen alppihiihtäjä, joka edustaa Skiclub Lenzerheide-Valbellaa.


title: Sandro Simonet

text: Innsbruckin nuorten talviolympialaisissa 2012 Simonet saavutti pujottelussa kultaa ja suurpujottelussa sekä superalppiyhdistetyssä pronssia. Alppihiihdon maailmancupissa hän kilpaili ensimmäisen kerran Levin pujottelussa marraskuussa 2016 ollen 27:s. Kymmenen parhaan joukkoon hän sijoittui ensimmäisen kerran oltuaan kahdeksas Kranjska Goran pujottelussa maaliskuussa 2018.


title: Maija Kuusi

text:
Maija Kuusi on Kustannusosakeyhtiö Otavan myynti- ja markkinointijohtaja.
Kuusi on levy-yhtiö BMG Finland Oy:n perustaja (myöhemmin Sony BMG Music Entertainment) ja toimi sen toimitusjohtajana vuosina 1990–2001. Kuusi toimi elokuvien jakeluyhtiö Sandrew Metronomen toimitusjohtajana vuosina 2005–2010.


title: Maija Kuusi

text: Kuusen aviopuoliso on Teoston hallituksen puheenjohtaja Kim Kuusi., tyttärensä laulaja Laura Närhi ja isänsä levy-yhtiöjohtaja Mosse Vikstedt. Kuusen aiempi puoliso on laulaja Seppo Närhi, jonka kanssa hänellä on yhteisiä lapsia.


title: Verinen intiaani

text: Verinen intiaani voi tarkoittaa:


title: Daniel Boone, seikkailujen mies

text: Daniel Boone, seikkailujen mies (videojulkaisuna Verinen intiaani, "Daniel Boone, Trail Blazer ") on yhdysvaltalainen lännenelokuva vuodelta 1956. Sen ovat ohjanneet Albert C. Gannaway ja Ismael Rodriguez ja pääosaa Daniel Boonena esittää Bruce Bennett. Ohjaaja Albert C. Gannaway myös tuotti elokuvan.


title: Daniel Boone, seikkailujen mies

text: "Video-oppaassa" vuodelta 1994 Bello Romano sanoo elokuvaa vanhahtavaksi mutta paljon b-luokan toimintaa sisältäväksi. Hän antaa sille kolme tähteä viidestä, mikä vastaa sanallista arviota ”hyvä”. "VideoHound’s Golden Movie Retriever" pitää tätä Meksikossa kuvattua halpatuotantoa yllättävän hyvin näyteltynä ja antaa sille kaksi ja puoli tähteä neljästä.


title: Mohamed Tarabulsi

text: Mohamed Kheir Tarabulsi (, s. 26. syyskuuta 1950 Beirut) on libanonilainen painonnoston olympiamitalisti.


title: Mohamed Tarabulsi

text: Tarabulsi saavutti Münchenin olympialaisissa 1972 hopeaa keskisarjassa eli 75- kiloisissa. Hän punnersi 160 kg, tempasi 140 kg ja työnsi 172,5 kg saavuttaen yhteistuloksen 472,5 kilogrammaa. Hän hävisi kultaa voittaneelle Bulgarian Jordan Bikoville 12,5 kg. KIlpailulla oli myös MM-arvo, joten Tarabulsi saavutti samalla MM-hopeaa. Hän oli saanut MM-pronssia tempauksessa jo 1970.


title: Mohamed Tarabulsi

text: Tarabulsi saavutti Aasian kisoissa kultaa kevyessä sarjassa (67,5 kg) 1978 ja hopeaa raskaassa keskisarjassa (82,5 kg) 1982. Méxicon olympialaisissa 1968 hän oli kevyessä sarjassa (67,5 kg) neljästoista. Moskovan olympialaisissa 1980 hän jäi keskisarjassa (75 kg) tempauksessa ilman tulosta.


title: Mohamed Tarabulsi

text: Tarabulsi teki neljä tempauksen maailmanennätystä.


title: Luova Records

text: Luova Records on vuonna 2015 Jyväskylässä perustettu suomalainen levy-yhtiö, joka julkaisee digitaalisen musiikin lisäksi myös CD-levyjä, vinyylejä sekä C-kasetteja.


title: Ian Gibbons

text: Ian Gibbons on brittiläinen muusikko, joka tunnetaan parhaiten The Kinks -yhtyeen vuosien 1979–1989 ja 1993–1996 kosketinsoittajana. Yhtyeen hajoamisen jälkeen hän on ollut mukana entisten Kinks-jäsenten The Kast off Kinks -kokoonpanossa. Gibbons on työskennellyt myös muun muassa Sweetin, Suzi Quatron, Ken Hensleyn, Dr. Feelgoodin ja Ian Hunterin kanssa.


Turun kaupunginsairaalan väärinkäytökset eli Kupittaan väärinkäytökset ovat potilaiden kaltoinkohtelua, jota tapahtui Suomessa Turun kaupunginsairaalan psykiatrisilla, suljetuilla osastoilla vuosina 2009−2016. Vakavimmat rikokset eli pahoinpitelyt tapahtuivat yli 65-vuotiaille suunnatulla vanhuspsykiatrian 15-paikkaisella G1-osastolla, jossa noin puolet asiakkaista sairasti dementiaa. Rikosepäilyjä alettiin tutkia, kun ne tulivat julkisuuteen helmikuussa 2016. Sairaalan kolmen muunkin suljetun osaston (A1, A3 ja A6) toiminta tarkastettiin. Osastot sijaitsevat Kupittaan sairaalarakennuksessa, joka sijaitsee muun sairaala-alueen keskellä.


title: Turun kaupunginsairaalan väärinkäytökset

text: Syyskuussa 2016 valmistuneen konsulttiselvityksen mukaan suuria puutteita ja parannustarpeita oli edelleen potilaiden oikeuksissa ja hoidon johtamisessa.


text: Vuonna 2013 Kupittaalla tehtiin mittava sisäinen tarkastus muun muassa lääkehävikkien ja potilaiden epäasiallisen kohtelun vuoksi. Kaupunki ei kuitenkaan ilmoittanut havainnoista valvontavirasto Valviraan tai aluehallintovirastolle, vaan poliisille. Koska kaupunki ei täsmentänyt mitä raportin asiat tarkoittivat, poliisi tutki vain lääkevarkauksia. Valviraan ilmoittamatta jättäminen ei ole Suomessa laitonta. Vuonna 2013 osastolla oli paljon esihenkilöiden poissaoloja, minkä Valvira jälkikäteen arvioi synnyttäneen organisaatioon harmaita toimintakulttuureja.


text: Syyskuussa 2014 Yle uutisoi, kuinka Turun mielenterveysyhdistys ITU:n mukaan monet kuntoutujista pitävät Turun psykiatrisessa hoidossa saamaansa kohtelua ala-arvoisena. Omahoitajakeskusteluja ja hoitoneuvotteluja oli hyvin vähän, potilaita ei kuunneltu, heidän ruumiillisia vaivojaan oli sivuutettu ja heille ei aina kerrottu, mitä lääkkeitä he saavat, vaikka he kysyisivät sitä. Omaisten ollessa mukana kohtelu oli paljon asiallisempaa. Myös tahdosta riippumattomassa hoidossa oli epäkohtia. Lisäksi kovan lääkäripulan takia vain puolet Turun erikoislääkäreistä oli päteviä ja lääkärinlausunnot viivästyvät. Joitakin lausuntoja oli kirjoitettu näkemättä potilasta, määräyksiä annettiin puhelimitse ja lääkärit avautuivat potilaille omista ongelmistaan.


text: Turun kaupungin psykiatrian tulosyksikköjohtaja, ylilääkäri Jyrki Heikkilän mukaan toiminta oli kokonaisuutena normaalilla tasolla ja jotkin katkerat kommentit liittyvät lähinnä yksittäistapauksiin, jotka leimasivat koko toimintaa.


text: Turun Sanomat paljasti helmikuussa 2016 Turun kaupunginsairaalan vanhuspsykiatrian, eli yli 65-vuotiaille suunnatun mielisairaalan suljetulla G1-osastolla vuosien ajan jatkuneen potilaiden kaltoinkohtelun. Laittomuudet olivat saaneet jatkua sairaalan johdon suojeluksessa, eikä ketään irtisanottu. Ylilääkäri Jyrki Heikkilä vahvisti, että jotkut osaston työntekijät ovat kohdelleet potilaita epäasiallisesti, nukkuneet yövuorossa ja laiminlyöneet tehtäviään, mutta asiasta ei ollut raportoitu eteenpäin Valviralle. Turun Sanomien lähteiden mukaan Heikkilä kielsi kertomasta väärinkäytöksistä valvontaviranomaisille.


text: Turun Sanomien mukaan potilaita oli lääkitty tajuttomiksi, pahoinpidelty ja nöyryytetty. Yöksi potilaille annettiin tavallisesti vähintään kaksinkertainen annos rauhoittavia. Ruumiillinen väkivalta tapahtui tyypillisesti, kun hoitaja vei veltoksi lääkityn potilaan suihkuun tai huoneeseen. Potilaita tönittiin, heitettiin lattialle sekä tarkoituksellisen kovakouraisesti riuhdottiin ja revittiin. Entisen hoitajan mukaan potilaita jätettiin hoitamatta, heidän eristystään yritettiin jatkaa ilman lääkärin lupaa ja hoitajia häipyi kesken työvuoron.


text: Iltalehdelle potilaat kertoivat ylilääkitsemisestä sekä henkisestä väkivallasta: uhkailusta, välinpitämättömästä, alistavasta ja pilkkaavasta ilmapiiristä sekä hoidosta, joka aiheutti traumoja. Potilaiden mukaan heitä oli eristetty ilman syytä, esimerkiksi puheliaisuuden vuoksi ja he olivat joutuneet tekemään tarpeensa lattialle, koska hoitaja ei päästänyt vessaan. Heille ei oltu kerrottu heidän oikeuksiaan, kuten mielenterveyslain mukaista tahdonvastaisessa hoidossa olevan potilaan oikeutta sairaalan ulkopuolisen lääkärin arvioon. Sairaalan johto kiisti kuulleensa, että potilaat olisivat joutuneet tekemään tarpeensa eristyshuoneeseen. Osastojen toiminnasta oli tehty valituksia, mutta ne eivät johtaneet mihinkään. Eräs omainen kertoi toisen potilaan kyenneen raiskaamaan hänen läheisensä osastolla vuonna 2010.


text: Asiaa alkoi tutkia Valvira, lääkevirasto Fimea, poliisi ja Turun kaupungin sisäinen tarkastus. Poliisi tutkii juttua alustavasti rikosnimikkeillä pahoinpitely, vapaudenriisto ja virkavelvollisuuden rikkominen.


text: Helmikuussa Valviran tarkastus paljasti sairaalasta kaksi ammattioikeudetonta ns. valehoitajaa, josta toinen toimi psykiatrisella osastolla. Heidät irtisanottiin.


text: Toukokuun 2016 lopussa poliisi aloitti epäiltyjen kuulemisen. Epäiltynä oli noin kymmenen henkilöä, mutta poliisi ennakoi määrän kasvavan.


text: Valviran kesäkuussa 2016 julkaistun loppuraportin mukaan Turun olisi pitänyt ilmoittaa osastolla havaitsemistaan väärinkäytöksistä valvontaviranomaiselle, mutta Valvira kiitti samalla Kupittaan sairaalaa hyvästä asenteesta, koska "he eivät kieltäneet ongelmia tai hyökänneet Valviran havaintoja vastaan, vaikka tilanne on ollut heille varmasti vaikea". Valviran mukaan kaupunki korjasi keväällä paljon epäkohtia tai teki suunnitelmia hoidon laadun parantamiseksi.


text: Poliisin rikostutkinta valmistui helmikuun alussa 2017. Poliisi epäili rikoksesta kahdeksaa vanhusten G1-osaston hoitajaa, joista neljää mieshoitajaa 11:stä väkivaltarikoksesta (törkeästä pahoinpitelystä vuonna 2009, seitsemästä pahoinpitelystä, kahdesta pahoinpitelyn yrityksestä ja yhdestä laittomasta vapaudenriistosta). Lisäksi jutussa epältiin kahta hoitajaa epäiltiin valehoitajiksi ja virkavelvollisuuden rikkomisesta kahta osastonhoitajaa, jotka eivät tarkastaneet valehoitajien ammattioikeuksia.. Jouluna 2015 tapahtuneessa pahoinpitelyssä hoitaja painoi polvella vuoteessa makaavaa potilasta kurkun alueelle. Pahoinpitelyn yrityksissä hoitaja kehotti toista hoitajaa ylilääkitsemään potilaan, mihin tämä ei suostunut.


text: Epäillyt rikokset tapahtuivat pääosin vuonna 2013. Poliisin mukaan sairaalan johtajien toiminta ei täyttänyt rikoksen tunnusmerkistöä, vaikka toiminnassa oli puutteita. Myöskään kaupungin johtavassa asemassa olevia viranhaltijoiden toiminnan tai hoitajien epäasiallisen käytöksen, kuten esimerkiksi työvuorossa nukkumisen ja töykeän kielenkäytön ei katsottu olevan rikos. Poliisin mukaan rikostutkinta oli hankalaa, koska tapahtumista oli kulunut jo 3–4 vuotta ja suurin osa uhrien henkilöllisyyksistä jäi epäselviksi. Syytekokonaisuudessa ainoastaan törkeän pahoinpitelyn kohteeksi joutuneen potilaan henkilöllisyys oli selvillä.


text: Poliisiin oikeusyksikkö alkoi myös selvittää syyllistyikö poliisi itse virheeseen vuonna 2013, kun se ei ryhtynyt G1-raportin perusteella tutkimaan sairaalan toimintaa.


text: Valvira otti Turun kaupunginsairaalan psykiatrian erityisvalvontaan kesäkuun 2018 loppuun .


text: Syyskuussa 2016 alussa Turku lakkautti vanhuspsykiatrian suljetut osastot G1 ja G2 ja perusti tilalle uuden vanhuspsykiatrisen osasto A9:n sekä uuden tehostetun avohoitoyksikön.


text: Syyskuussa 2016 valmistuneessa Turun kaupungin tilaamassa konsulttiselvityksessä havainnoitiin kesä- ja elokuussa toimintaa suljetuilla osastoilla A1, A3, A6 ja G1, sekä haastateltiin sairaalan henkilökuntaa ja johtoa, ei kuitenkaan potilaita itseään. Raportin mukaan puutteita ja parannustarpeita oli edelleen. Potilaiden hoidosta puuttuivat tavoitteet ja suunnitelmat; sitä johdettiin "mutu-tuntumalla". Potilailla ei ollut varsinaista hoitosuhdetta omahoitajaan. He olivat tekemisissä oman hoitajansa kanssa vain omahoitajakeskusteluissa, mutta niissäkin omahoitajan saattoi korvata joku muu hoitaja. Omahoitajuus oli siis vain nimellinen toimintamalli.


text: Toimintaa tai hoitotyötä ei raportoitu järjestelmällisesti. Johtamiseen ei ollut yhdenmukaisia toimintamalleja tai mittareita. Vastuu hoitotyöstä oli joko puutteellista tai puuttui kokonaan. Hyvän psykiatrisen hoitotyön kriteereitä ei oltu määritelty. Toimintaa ohjaavat periaatteet organisaatio- ja yksikkötasolla puuttuivat. Laadun ja kustannusvaikuttavuuden arviointi- ja seurantajärjestelmä RAI oli käytössä, mutta jäi epäselväksi, miten sitä hyödynnettiin. Raportissa kehotettiin sairaalaa muun muassa määrittelemään jokaisen työntekijän perustehtävä ja vastuut. Turun kaupunginjohtaja Aleksi Randell (kokoomus) ei halunnut kommentoida tutkimuksen tuloksia, vaan vetosi siihen, että ei ole niihin yksityiskohtaisesti perehtynyt.


text: Turun kaupungin sisäinen tarkastus valmistui 3. maaliskuuta 2017. Loppuraportin mukaan Turun viranhaltijajohto laiminlöi velvollisuutensa huolehtia potilasturvallisuudesta ja hyvästä hoitokulttuurista. Turun kaupunginjohtaja antoi hallinnollisena rangaistuksena kirjallisen varoituksen hyvinvointitoimialan johtaja Riitta Liuksalle, tulosaluejohtajana toimineelle Hilkka Virtaselle ja psykiatrian tulosyksikköjohtaja Jyrki Heikkilälle, sekä huomautuksen hallintojohtajana toimineelle Antti Perälälle. Varoituksen saanut tulosaluejohtaja erosi virastaan.


text: 6. maaliskuuta 2017 kaupunki pyysi tiedotustilaisuudessa kaupunginsairaalassa kaltoinkohdelluilta potilailta anteeksi. Se ei kuitenkaan irtisanonut yhtäkään potilaiden pahoinpitelyistä epäiltyä hoitajaa, vaan kaksi rikoksista epäiltyä hoitajaa työskenteli maaliskuussa yhä hoitotyössä Turun kaupunginsairaalassa. Kaupunginjohtajan mukaan irtisanomiseen vaadittaisiin toistuvia laiminlyöntejä, eikä varoitus moitittavasta toiminnasta ole irtisanomisperuste. Hän kommentoi, että henkilöitä rangaistiin jo kirjallisella varoituksella vuonna 2013, eikä työnjohdollisia toimenpiteitä ei voi kohdistaa enää uudestaan samasta asiasta samoihin henkilöihin.


text: Turun kaupungin konsernihallinnon hallintoryhmän johtaja yritti pitää sisäisen tarkastuksen G1-osaston loppuraportin salaisena, mutta Yleisradio valitti siitä hallinto-oikeuteen. Oikeus päätti 23. huhtikuuta 2018, että Turun kaupungin on annettava tiedot tarkastuksesta julkisiksi julkisuuslain perusteella.


text:
Rikosepäilyjen viimeisen haaran syyteharkinta valmistui 12. huhtikuuta 2017. Syyttäjä vaati rangaistusta kolmelle G1-osaston mieshoitajalle vanhuspotilaisiin kohdistuneista väärinkäytöksistä. Epäiltyjä rikoksia on yhdeksän: törkeä pahoinpitely, perusmuotoinen pahoinpitely, vapaudenriisto ja kuusi virkavelvollisuuden rikkomista. Ne tapahtuivat vuosina 2009−2013. Syyttäjä arvioi, että oikeuskäsittely siirtyy syksyyn.
Oikeudessa todistajat kertoivat G1-osaston huonosta ilmapiiristä. Tuomitun hoitajan työpari kertoi, ettei pitkään uskaltanut ilmoittaa pahoinpitelystä, koska pelkäsi että hänelle annetaan potkut. Nainen kertoi myös tehneensä syytetystä useita huomautuksia, jotka eivät olleet johtaneet mihinkään. Toisen todistajan mukaan osaston koko lääkitysjärjestelmä oli "harmaalla alueella" ja hoitokulttuuri "20 vuoden takaa".


text: Turun mielenterveysyhdistys järjesti Suomen ensimmäisen Mad Pride -tapahtuman elokuussa 2014, jossa järjestö halusi ilmaista päättäjille suorat sanat mielenterveyshoidon tilasta ja herättää yhteiskunnallista keskustelua mielenterveyskuntoutujien oikeuksista. Kulkueeseen osallistui 200 ihmistä.


text: Vuoden 2016 paljastus herätti hoitohenkilökunnan edustajia, potilaiden omaisia ja tapahtumista täysin ulkopuolisia kertomaan vastaavanlaisista väärinkäytöksistä mielisairaaloissa 1970-luvulta alkaen. Turun Sanomat sai noin 200 yhteydenottoa. Jotkut omaiset epäilivät että ruumiilliset ja lääkkeillä suoritetut pahoinpitelyt saattoivat olla syy heidän läheistensä kuolemaan tai vammautumiseen suljetuilla osastoilla. Lukija, joka kertoi olleensa Kupittaalla 1980-luvulla töissä, sanoi että potilaita oli nimitelty eläimiksi ja pilkattu sekä heidän alapäitään kuivattu kuumalla hiustenkuivaajalla.


text: Maaliskuussa 2016 Vasemmistoliiton kansanedustaja Li Andersson kutsui moottorisahajonglöörin ja sairaalan entisen potilaan Juha Kurvisen ehdotuksesta Turun kaupunginsairaalan psykiatrian potilaita eduskuntaan pohtimaan potilaiden oikeusturvaa. Andersson aikoi olla yhteydessä ihmisoikeusjuristiin ja harkitsi asian viemistä Euroopan ihmisoikeustuomioistuimeen.


text: Marraskuussa Oikeustoimittajat ry myönsi Turulle vuoden Sumuverho-palkinnon salailukulttuurin edistämisestä. Psykiatristen palveluiden johto salasi väärinkäytökset vielä senkin jälkeen, kun tapahtumat oli jo paljastettu julkisuudessa. Järjestön mukaan Kupittaan sairaalan henkilökuntaa myös kiellettiin antamasta haastatteluja medialle.


text: Toukokuussa 2017 Tutkivan journalismin yhdistys myönsi Lumilapio-palkinnon Turun Sanomien toimittaja Rebekka Härköselle juttusarjasta, joka paljasti väärinkäytökset.


title: Andy Pyle

text: Andy Pyle on brittiläinen muusikko ja basisti. Hän soitti The Kinksissä vuosina 1976–1978, mitä ennen hän oli ollut mukana Blodwyn Pigissä (1968–1972) ja Savoy Brownissa (1972–1974). Myöhemmin hän oli Wishbone Ash -yhtyeen jäsen vuodet 1986–1987 ja 1991–1993. 2000-luvulla Pyle on kuulunut Ken Hensleyn taustayhtyeeseen ja soittanut tämän albumilla "Running Blind" (2002).